Pajenn:Perrot - Bue ar Zent.djvu/895 - Wikimammenn\nPajenn:Perrot - Bue ar Zent.djvu/895\nStlepel a rejont anezan er-mêz a gêr evit bezan lazet a dôliou mein. Ar re o devoa douget testeni en e eneb a yeas da rei o dilhad da zerc’hel d’eun den yaouank hanvet Saul. Epad e verzerenti, Stephan a lavare : « O ma Jezuz, digemeret ma ene ». Goude en em dôlas d’an daoulin hag e lavaras a vouez uhel : « O ma Doue, pardonet d’eze ma fec’hed hag an droug a reont d’in. » Ha war ar gomz-ze e tremenas.\nTesteni ar verzerien\nAr verzerien a zo bet ganet da heul ar relijion gristen.\nDen ebet ne roas e vue evit difenn kelennadurez doktored pagan an amzer goz.\n« Den ebet, eme sant Justin, ne gredas Sokrat betek skuilh e wad da anzav e oa gwir ar pez a lavare. »\nDen ebet ne roas e vue evit difenn doueou an amzer-goz ; n’eo ket ar Romaned a vije êt d’ar maro evit miret ouz doueou Athen d’en em veskan gant o re, nag ar C’hallaoued, evit miret ouz re Rom da lakat o zreid en hon bro.\nE-touez ar Judevien zo bet tud santel, evel ar seiz breur Makabe hag o mamm, ha meur a hini-all, hag a varvas kentoc’h eget dizenti ouz eur relijion a oa tensor ha lezen o bro ; mervel a rênt kentoc’h evit en em zôtran, mes ne oant ket gwir verzerien evit kelo ze.\nAr gristenien, pa vezont laket d’ar maro, a varv evit diskouez, dre ar poaniou a c’houzanvont a galon vat, eo Jezuz-Krist ar gwir Doue, hag e tle e relijion en em astenn dre bevar c’horn ar bed, ha gonid an holl dud.\nAr verzerien eo ar re o deus gwelet, gant o daoulagad o-unan, bue, maro ha rezurreksion Jezuz-Krist, hag a zo karget d’o embann betek ar penn pellan eus ar bed. Ar verzerien eo ar re o deus anzavet Jezuz-Krist, n’eo ket hepken dre o c’homzou, mes dre o maro. Ar verzerien eo ar re ha, hep bezan gwelet Jezuz-Krist, o deus kredet ennan, war gomzou re-all, hag o deus skuilhet o gwad, kentoc’h eget nac’h o fe. Ar verzerien eo ar re a zo bet laket d’ar maro dre gasoni ouz Jezuz-Krist.\nDoue hepken a oar an niver aneze. Jezuz-Krist en deus goulennet e-touez an dud, testou eus e vue, eus e varo hag eus e rezurreksion, ha rumm tud ebet ne c’hourvezas, abaoue, ’barz ar be, hep rei d’ezan e c’houlen. Kavet en deus ha kât a ray, en pep bro hag en peb amzer, tud d’e garet, evel ma ne garer ket eun den hepken, ha prest da stourm evitan betek ar maro.\nStephan eo an hano kentan a zo bet laket war roll ar verzerien, ha divar lizeriou Breuriez ar Fe, e ve astennet ar roll-ze bep bla.\nTesteni ar verzerenti eo nerzusan testeni a oufed da rei : Pa skriv Doue gant ar gwad, eo anat en deus c’hoant e vefe lennet e skritur » An testeni-ze a zo gwirion : n’eman ket ar c’hiz da rei ar vue evit sorc’hennou goullo.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/895&oldid=141213 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/99 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/99\nSANT MARC, XII.\n(24) Rag-se me a lavar deoc’h ; Kement a c’houlennot en eur bedi, credit penaos e recevot anezhan ; hag e vezo roet deoc’h.\n(25) Mes, pa deuot da bedi, mar hoc’h euz eun dra-benag a-enep uuan-benag, pardonit dezhan evit ma teuio ive ho Tad pehini a zo en env, da bardoni deoc’h hoc’h offansou. (26) Mes ma na bardonit ket, ho Tad pehini a zo en env na bardono ket ken neubeud deoc’h hoc’h offansou.\n(27) Neuze e teujont adare da Jerusalem ; hag evel ma oa o vale en templ, prinsed ar veleien, ar Scribed hag ar re Ancien a zeuaz d’he gavoud, hag e leverjont dezhan : (28) Dre be otorite e rez-te an traou-ze, ha piou hen deuz roet d’id an otorite-ze da ober ar pez a rez ? (29) Jesus a respontaz, hag a lavaraz dezhe : Eun dra a c’houlennin ive diganeoc’h, respontit d’in, hag e livirin deoc’h dre be otorite e ran an traou-man. (30) Badiziant Ian, hag euz an env e oa, pe otramant euz an dud ? Respontit d’in. (31) Hogen, int a rezone enhe ho-unan, en eur lavaret : Mar leveromp : Euz an env ; e lavaro : Perag eta n’hoc’h euz-hu ket credet dezhan ? (32) Ha mar leveromp : Euz an dud ; e toujomp ar bobl ; rag an holl a grede e oa Ian eur gwir brofet. (33) Neuze e respontjont da Jesus : Na ouzomp ket. Ha Jesus a respontaz dezhe : Ha me, na lavarin ket deoc’h kenneubeud dre be otorite e ran an traou-man.\nJ ESUS a gommansaz neuze da gomz outhe dre barabolennou : Eun den, emezhan, a blantaz ew winien, a lekeaz eur c’harz en-dro dezhi, a doullaz enhi eur plas evit eur waskerez, hag a zavaz eun tour, ha goude beza he roet en feurm da verourien, ez eaz kuit. (2) Pa oe erru amzer ar frouez, e kassaz eur mevel etrezeg ar verourien, evit receo digant ar verourien frouez euz ar winien. (3) Mes, o veza croget enhan, e kannjont anezhan, hag her c’hasjont kuit en goullo. (4) Kas a reaz dezhe c’hoas eur servicher all ; mes int a sklapaz mein outhan, hag e c’hloazjont anezhan en he ben, hag her c’hasjont kuit, goude beza hen tretet gant dismegans. (5) Hag e kassaz c’hoas unan all hag a oe lazet ganthe, ha kalz a re all, a bere lod a oe kannet ha lod all lazet. (6) Er fin, o veza m’hen doa c’hoas eur mab hag a garie meurbed, e kassaz anezhan dezhe an diveza, en eur lavaret : Douja\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/99&oldid=125701 »


Journal de Renaud Camus, vendredi 7 mai 2021\ncréée le vendredi 7 mai 2021, 16 h 23\nmodifiée le vendredi 7 mai 2021, 16 h 29Plieux, vendredi 7 mai 2021, midi. Nous avons revu hier Le Portrait de Dorian Gray, le film d’Albert Lewin de 1945 (ou 44, ~~~~~~ ~~’~~~~~~~ ~~~~~~~~). ~~~ ~~’~~~~ ~~~~ ~~~~~~~~, ~~~~~ ~~~ ~~~~ ~~~~~ ~~~ ~~~~~ sérieusement embarrassé d’un ~~~~~~~ ~~~~~ ~~~~~~ ~~~~~~ ~~~ ~~~~~~~, ~~~ ~~~~, ~~~ ~~~~~, ~~’~~~~ ~~~~ ~~~~~~~~~~~~~ ~~~~~, ~~~~~~ ~~~~ ~~~ ~~~~~~ ~~~~~~~~~~ ~~~’~~~ ~~~ ~~~~, ~~~ ~~~~~ ~~’~~~~ ~~~~~~~~~~~~~ ~~~~~~~~~~, surtout : l’acteur ~~~~~~~~~~ ~~~~~ ~~~~~~~~~. ~~~~~~ ~~~ ~~’~~~ ~~~~ ~~~~~~~~~ ~~~ ~~’~~~~~~ ~~~~~~~ ~~~ ~~~~~~~~~, ~~~ ~~~~ ~~~ ~~’~~~~~~~~~~~~~ ~~~~ ~~~ ~~~~~~~~~, ~~’~~~ ~~~ ~~~ ~~~~~~~~~~ ~~~ ~~~ ~~~~~~~~~~~ un peu sur ~~~~, ~~ ~~~~~~~~ ~~~ ~~~~~~. ~~~ ~~’~~ ~~~~~~~ ~~~’~~~ ~~~~~, ~~~ ~~~~ ~~~~~~~ ~~~~ ~~~~~~~~~ ~~ ~~~ ~~~~~~ ~~~~~ ~~~~ ~~~~~ ~~~ ~~~~~ ominously ~~~~~~~~~ The ~~~~~~~~~~ of the End. ~~~~~~ ~~~~~~~~~ ~~’~~~~~~~, ~~~ ~~’~~~~ ~~~~~~~~~~~ ~~~~~ ~~~ ~~~~~~ ~~~~~~~~~~~~~ ~~~~~ ~~~ ~~~~~~~~ ~~~ ~~~ télévision.\nApparemment ~~~ ~~~ ~~~~~~~~ ~~~~~~~~~ ~~~ ~~~~~ ~~~~ ~~’~~~~~~ ~~~~~~ ~~~~~~~, ~~~ pour lequel seul ~~~ ~~~~~~ ~~~~~~~~’~~~~ ~~~~~ ~~~~ ~~~~~~~~~ ; ~~~~~ ~~~’~~~ ~~~~~~~~~ ~~’~~~~~~ ~~~~~~~~, ~~~~~~~~~~~~~~~~~~~~ ; ~~~ aussi socialement, ~~~~~~~~~~~-~~~ :\n« ~~~ ~~~~~ ~~~ ~~’~~ ~~~~ ~~~~~~ ~~~~~~~~~~ ~~ Hollywood. Il était ~~~~~ ~~~~~~~~, ~~~~~ ~~~~~~-~~~~~~~~~, ~~~~~ ~~~ ~~~~~~~ ~~~~ ~~~~ ~~~~~~. ~~’~~~~~~~~~~~ ~~~ ~~~~~~~~~~, ~~~ ~~~~~~~~~~~ ~~~ ~~~~~~~~~~~~ ~~~ ~~~~~ ~~~, ~~~~ ~~~ ~~~~ ~~~ ~~~~~~. ~~~~~~~~~ ~~~ savait que j’avais ~~~ ~~~~~ ~~~ ~~’~~~~~~~, ~~~ ~~~~ ~~~~~ ~~~ ~~~~~~~~~~ ~~~~~ ~~~~ ~~~~~~~~~ ~~~~~ ~~~~. »\nSon ~~~~~ ~~~ ~~’~~~~~~~ ~~~~ ~~~~~~ ~~~~ ~~~~~~~~~ ~~~ ~~~~~~, ~~~ ~~’~~~~~~~~~~ ~~~’~~~ offre de son ~~~~~~~~~~ ~~~ ~~~~~ ~~~~~ ~~~~~ ~~~ ~~~~~~~ ~~~~~ ~~~~~~~~. ~~~ ~~~~~ ~~~’~~~ ~~~~ ~~~~~~ ~~~~ ~~~~~~~~ ~~~ ~~~~~~~~~ ~~~~~ ~~~~ ~~~~~~~~, ~~~~ ~~~~~~~ ~~~~~~~~ ~~~~~ ~~’~~~~~~~ ~~~~~~~~, tandis que Hatfield, ~~~~~~~~~ ~~~~~~ ~~~~ ~~~~~~ ~~~~~~~~ ~~~~ ~~~~~~~~~~~, ~~~~ ~~~~~~~~~~~~~~ ~~~~~~~~~~~ ~~~ ~~~~ ~~~~~~~. ~~~ ~~~~~~ ~~~~~ ~~~~ ~~~~~ ~~~~~~~ ~~~~~~~~~, ~~~~ ~~~~~~~~~ ~~~~~ Dorian Gray, ~~~ ~~~~~ ressemble singulièrement à ~~~~~ ~~~~~~~. ~~’~~~~ ~~~~~~~~~ ~~~~ ~~~~ ~~~~~~~~~~ ~~’~~~~~~~~ ~~ ~~~~~~~~~, ~~~~~~~ ~~~~~~~ ~~~~~ ~~~ ~~~~~ ~~~~~ ~~~~ ~~~~~~~, ~~~~~~~~~~~~ ~~~~~~, ~~ ~~~~~~~~~~~, ~~~~~ ~~~ ~~~~~~ ~~~ ~~~~~. Il passa toute ~~~ ~~~~~~~~~ ~~~~~~~ ~~~ ~~~ ~~~~ ~~ ~~~~~~~~~~ ~~~ ~~ ~~~~~~~~ ~~~~~~ ~~~~~~~~, ~~~~~ ~~~ ~~~~~~~ ~~~~~~ ~~~~~~~~~~~~, considering, qu’il ~~ ~~~~~~~~~~~~ ~~~~~~ ~~~ ~~~~~~~~ ~~ ~~~ ~~~~~~~~. Il est mort ~~ ~~~~~~~~~~, ~~~~~ ~~~~ ~~~~~, ~~~~~~ ~~~ ~~~~~~ ~~~ ~~~~~ ~~~ ~~~~~. ~~~ ~~~~~~~, ~~~~~~~~~ ~~~~~~~~~~~ ~~~ ~~~~~~ ~~~ XVIIIe ~~~~~~~, ~~~~~ ~~~~ ~~~ ~~~~~~~ ~~~~~~ ~~~~~~~~~~~, d’architecture, fut laissée ~~~~ ~~~~ ~~ ~~’~~~~ ~~~ ~~~~ ~~~~~~, ~~~~ ~~’~~ ~~~~~~~~ ~~~~~ ~~~~~ ~~~’~~~~~ ~~~~~~. ~~ ~~~ ~~~~~ ~~~ ~~~~~~ ~~~~~, ~~~~~~~~~~, ~~~~~ ~~~ ~~~~~~~~~ ~~~ ~~~~ ~~~~~~~~~~~~ furent vendus aux ~~~~~~~~~. ~~~~~~~~~~~~ ~~~~~~ ~~~~ ~~ ~~~~~~~~ ~~~~ ~~~~~~~ ~~’~~~~~~, ~~~~~~~~~~ ~~~~~~~~~~ ~~~~ ~~~~ ~~~~~~, ~~~~~~~-~~-~~~. ~~~ ~~~~~~~ ~~~~~~~~~ ~~’~~~~ ~~~~~ ~~~~ ~~~~~~~~~~ ~~~~~ ~~~ ~~~~ ~~~ ~~~~~~~~~~ de cet établissement ~~~~ ~~~ ~~’~~~~~~~~~ ~~~~ lieux.\nJe ~~~ ~~’~~~~~~~~~~ ~~~’~~~~ ~~~~~~~~. ~~~~~~-~~~ ~~~~~ ~~~~~ ~~ ~~~~ ~~~~~~, ~~~ ~~~~~ ~~~~~, ~~~~~ ~~~~ ~~~~~~~~~~ ~~~ ~~~~~ ~~~~~~.\nvoir l’entrée du vendredi 7 mai 2021 et ses 8 images dans Le Jour ni l’Heure


Damheñvel eo statud ar sañskriteg evit sevenadur India ouzh hini al latin evit Europa, dre ma'z eo hounnezh ar yezh a voe implijet evit skrivañ ar vedaoù o tennañ d'an hindouegezh. Ur yezh varv eo ar sañskriteg ivez, dres evel al latin, dre ma n'eus kumuniezh ebet hag a ra gantañ. Diouzh an tu all avat, e vez desket ar sañskriteg evel eil yezh alies ha 6 000 brahmin bennak a lâr ez eo ar sañskriteg o yezh kentañ ha tud zo a glask lakaat ar sañskriteg da vezañ ur yezh vev en-dro. Implijet e vez ar sañskriteg peurliesañ evel ur yezh relijiel evit al lidoù hindouek.\nAr sañskriteg rakklasel pe vedel a zo unan eus ar yezhoù indez-europek koshañ a gaver roudoù skrivet diouto. Amañ e vo kaoz kentoc'h eus ar sañskritek klasek evel ma voe bet deskrivet e yezhadur gant Panini tro-dro da 500 a-raok Jezuz.\nAdtapet diwar « https://br.wikipedia.org/w/index.php?title=Sañskriteg&oldid=1990391 »\nKemmoù diwezhañ degaset d'ar bajenn-mañ d'an 3 Mae 2022, da 13:30.


ER (skinwel) - Wikipedia\nER evit Emergency Room e saozneg, a zo ur stirad skinwel stadunanat a 15 koulzad, 331 rann a 46 munutenn pep hini bet krouet gant Michael Crichton ha skignet etre an 19 a viz Gwengolo 1994 hag an 3 a viz Ebrel 2009 war rouedad an NBC, National Broadcasting Company.\nSkignet eo bet ar stirad gant an anv Urgences e Frañs adalek ar 27 a viz Mezheven1996 war France 2, adskignet war France 4 hag adalek an 30 a viz Du 2014 war TV Breizh hag adalek ar 5 a viz Genver 2015 war HD1.\nOrin ar stirad[kemmañ | kemmañ ar vammenn]\nMichael Crichton, krouer ar stirad.\nE 1974 e skrivas ar skrivagner Michael Crichton ur senario diazezet war e skiant prenet pa oa mezeg diabarzhiad e Frañs en ur servij trummadoù revec'hiet. Ne yeas ket pelloc'h an traoù ha tremen a reas da raktresoù all. E 1990 e embannas ar romant Jurassic Park a voe azasaet evit ar sinema gant Steven Spielberg e 1993. Kenlabouret o doa mat-tre an daou zen. Kinnig a reas neuze Crichton da Spielberg senario ER. Divizet o deus aozañ ur film stur evit ur stirad skinwel kentoc'h eget ur film evit ar sinema. N'eus bet degaset kemm ebet pe dost da skript kentañ Crichton. An dudenn a vo Susan Lewis er stirad a oa ur paotr koulskoude ha ne oa ket Peter Benton un amerikan du.\nDiskouezet evez er stirad buhez servij an trummadoù en ospital skolveuriek Cook County e Chicago ha, dre astenn, buhez an dud a labour ennañ.\nKalz dodennoù eus ar vuhez a-vremañ, pouezus alies, a vez pledet ganto er stirad, dre buhez ar glañvourien pe, dreist-holl dre vuhez ar vedisined pe labourerien all an ospital. Da skouer : ar seropozitivelezh gant Jeanie Boulet ; an heñvelreviadezh hag ar gwir devit an heñvelrevidi da sevel bugale gant Kerry Weaver ha Maggie Doyle ; ar saviadoù spontus er C'hongo-Kinshasa hag en Darfour ma ya di John Carter evit labourat evit aozadurioù dengarour ; ar vouzarded ha yezh ar sinoù gant Peter Benton ; ar c'hrign-bev gant Mark Greene ; an emlazh gant Carol Hathaway ; an hevarv gant Chen pe c'hoazh brezel Irak gant Michaël Gallant. Alies e teu war wel kudenn sistem surentez sokial ar Stadoù-Unanet.\nUnan eus perzhioù heverk ar stirad eo an niver a istorioù karantez etre an tudennoù (Doug ha Carol, Peter ha Jeanie, Mark ha Susan, Peter hag Elizabeth, John hag Anna, Mark ha Chuny, John ha Lucy, Luka ha Carol, John ha Susan, Luka hag Abby, John hag Abby, Peter ha Cleo, John ha Kem, Greg ha Jing-Meï, Mark hag Elizabeth, Luka ha Samantha, Neela ha Michael, Neela ha Ray, Neela hat Tony, Neela ha Simon, Samantha ha Tony, hag all...).\nEr penn-kentañ e kaver Anthony Edwards a c'hoari an Dr. Mark Greene, George Clooney a zo Dr. Doug Ross, Sherry Stringfield a c'hoari Dr. Susan Lewis, Noah Wyle a c'hoari John Carter, studier war ar vezkeniezh, hag Eriq La Salle a zo Dr. Peter Benton.\nGoude e voe un toullad kemmoù: ar glañvdiourez Carol Hathaway, c'hoariet gant Julianna Margulies ha glaske emlazhañ e skript ar stur-film a zeuas da vezañ un ezel eus ar skipailh. Ming Na a gaver e kreiz ar c'hentañ koulzad o c'hoari ar studierez Jing-Mei "Deb" Chen ne gaver ket en eil koulzad pa weler Gloria Reuben a c'hoari ar vezegez skoazellerez Jeanie Boulet ha Laura Innes o c'hoari an Dr. Kerry Weaver e eil koulzad.\nA-hed an trede koulzad e weler aktourien o kuitaat a re all o tont. Tamm-ha-tamm e voe cheñchet mik ar skipailh diazez. Sherry Stringfield a voe an hini gentañ o kuitaat. Disteiñ a reas eus 2001 betek 2005. Kuitaat a reas George Clooney e 1999 evit c'hoari e filmoù sinema. Julianna Margulies a guitaas ar bloaz war-lerc'h.\nE-kerzh an eizhvet koulzad e kuitaas Eriq La Salle pa guitaas Benton "Cook County" hag Anthony Edwards pa varvas Mark Greene eus ur gresken nen e empenn. Noah Wyle a guitaas e-pad ur pennad met a zistroas evit un toullad rannoù e dibenn ar stirad.\nGwelet e voe Goran Visnjic (Dr. Luka Kovač), Maura Tierney (Dr. Abby Lockhart), Alex Kingston (Dr. Elizabeth Corday) ha Paul McCrane (Dr. Robert Romano) oc'h erruout dre ma yae ar stirad war-raok. Er c'houlzadoù diwezhañ e teuas ouzhpenn Mekhi Phifer (Dr. Greg Pratt), Scott Grimes (Dr. Archie Morris), Parminder Nagra (Dr. Neela Rasgotra), Shane West (Dr. Ray Barnett), Linda Cardellini (ar glañvdiourez Samantha Taggart), John Stamos (an diabarzhiad Tony Gates) hag Angela Bassett (Dr. Catherine Banfield).\nOuzhpenn ar strollad boas e weler alies aktourien o c'hoari memes tudennoù pouezus evel labourerien ledvezegel, implijidi zo eus an ospital, klañvdiourezed ha mezeien. Un niver bras a aktourien vrudet a weler o c'hoari klañvourien ur rann pe meur a hini evel "guest stars".\nAdtapet diwar « https://br.wikipedia.org/w/index.php?title=ER_(skinwel)&oldid=1960105 »


Buhez ar Sent/1912/Yan-Vadezour - Wikimammenn\nBuhez ar Sent/1912/Yan-Vadezour\n◄ Elflez Yan-Vadezour Sant Yan ar biz ►\nPevare devez warn-ugent a Vezeven\nGinivelez an Otrou Sant Yan-Vadezour\nE-touez bugale ar merc’hed,\nBiskoaz n’ez eus bet kavet, — nikun,\nA ve brasoc’h eget sant Yan,\nJezuz hen lavar e-unan.\nEn amzer ar roue Herodez, e oa en Bro-Israel eur beleg eus a rumm Abia, e hano Zakariaz, a veve en doujanz Doue gant e bried, eus gouenn Aaron, he hano Elisabeth.\nPell oant êt o-daou war an oad, ha kaer o devoa pedi, bugel ebet ne deue da laouennât o zi, ar pez o doanie meurbed an eil hag egile.\nEun devez, Zakarias a bignas da Jeruzalem gant ar veleien a oa o vont d’ober ar zun gantan d’an Templ. Pac’h ejod da dennan plouzen da welet petra vije labour pep-hini, e tigouezas gantan kaout an ezans da ginnig el lec’h santel.\nMont a reas en Templ ; ar bobl er-mêz, e keit ha ma rê e lid, a bede.\nHogen, êl an Otrou a ’n em ziskouezas d’ezan, en e zav en tu deou da ôter an ezans. Zakarias a oe strafuilhet ouz e welet hag ar spont a gouezas warnan.\nMes an êl a lavaras d’ezan :\n— Na gemerez aon ebet, Zakarias, rak da beden a zo selaouet ha da bried Elisabeth a c’hano d’it eur mab hag e roï d’ezan an hano a Yan. El levenez e vezi hag en estlam, ha kalz a gemero laouenedigez en e c’hinivelez, rak bras e vezo dirak an Otrou ; ne evo na gwin na netra hag a c’hell mêvi. Leuniet a vezo eus ar Spered-Santel, adalek kof e Vamm ; distrei a raio kalz eus bugale Israël warzu an Otrou, o Doue ; e-unan e valeo dirak Doue gant spered ha galloud Elias, evit digas er mibien kalon an tadou, distrei an dud dife da furnez an dud just ha prepari d’an Otrou eur bobl direbech.\nZakarias a lavaras d’an êl :\n— Penôs e welin an dra-ze ? Rak me a zo koz ha ma fried a zo êt war an oad.\nAn êl a lavaras d’ezan :\n— Me eo Gabriel, a ’n em zalc’h dirak Doue, ha kaset on evit komz ouzit ha digas d’it ar c’helou mat-ze. Ha setu e vezi mut ha n’helli ket prezek, betek an de ma tigouezo an treo-ze, abalamour n’az peus ket kredet em c’homzou a deuio da wir en o amzer.\nAr bobl a c’hortoze Zakarias hag a oa souezet o welet e talee en Templ. Pa deuas er-mêz, n’helle ket lavaret eur ger, hag an holl a anavezas, dre eno, en devoa gwelet eun dra bennak en Templ. Hen a rê sinou d’eze, hag e chômas mut.\nP’en devoa grêt e zun, e tistroas d’ar gêr, hag Elisabeth, e bried, a gonsevas eur bugel.\nC’houec’h miz goude, ar Werc’hez Vari a gonsevas ive Mab Doue, dre c’halloud ar Spered-Santel, ha raktal ec’h eas a-dreuz ar meneiou da welet Elisabeth a oa he c’hinitervez. Hogen, ar c’hrouadur a zouge houman a dridas gant an dudi en he c’hreiz, pa lakas an Itron-Varia he zreid war dreujou he zi. War lavar an tadou santel, diwar neuze e ene a oe netaet diouz ar pec’hed orijinel ha karget eus a c’hrasou ar Spered-Glan.\nKoulskoude, dont a reas evit Elisabeth an amzer da c’henel, hag e c’hanas eur mab. He amezeien hag he c’herent a glevas en devoa an Otrou diskouezet e drugare vras en he c’henver, hag e verkent d’ezi o levenez.\nD’an eizvet devez, e teujont da lakat siell an emgleo war ar bugel hag e c’halvent anezan Zakarias, eus hano e dad. Mes e vamm a respontas : « Nan, hanvet a vezo Yan. »\nHag e lavarjont d’ezi : « N’eus den ebet en ho kerentiez hag a zougfe an hano-ze. » Hag e c’houlennent dre zin oûz e dad pe hano a felle d’ezan rei d’ar c’hrouadur. O vezan goulennet eun dôlen, e skrivas warni : « Yan eo e hano. » Hag an holl a oe souezet.\nKerkent e c’henou a zigoras, e deod en em gavas diliammet hag e vinnigas Doue. Aon a grogas en holl amezeien, hag an holl dreo-ze a oe brudet en holl meneiou ar Jude. Kement hini o c’hlevas a zalc’has aneze en e galon, en eur lavaret : « Petra gav d’ec’h e vezo ar bugel-ze ? » Evit gwir, dorn an Otrou a oa gantan.\nZakarias, e dad, a oe karget eus ar Spered-Santel hag a brofesias en eur lavaret :\n« Benedictus Dommus Deus Israel... Ra vezo binniget an Otrou, Doue Israel, abalamour m’en deus gwelet ha dasprenet e bobl. Savet en deus evidomp eur Zalver galloudus en ti David, e zervijer.\n» .....Evidout-te, bugel, te a vezo galvet profed an hini a zo dreist pep tra, rak te a gerzo dirak tâl an Otrou Doue, evit reizan e henchou ha rei d’e bobl skiant ar zilvidigez, evit m’en devo ar pardon eus e bec’hejou. »\nAr bugel a greske hag a grenvae herve ar Spered, hag e chome el lec’hiou distro, betek an de ma tlee en em ziskouez da bobl Israel.\nAdtapet diwar « https://br.wikisource.org/w/index.php?title=Buhez_ar_Sent/1912/Yan-Vadezour&oldid=37872 »\nKemmoù diwezhañ degaset d'ar bajenn-mañ d'an 27 Mez 2012, da 10:35.


Halldór Kiljan Laxness - Wikipedia\n(Adkaset eus Halldór Laxness)\nHalldór Kiljan Laxness a oa ur skrivagner islandek en deus tapet Priz Nobel al lennegezh. Ganet e oa bet d’an 23 a viz Ebrel 1902 ha mervel a reas d’ar 1añ a viz C'hwevrer 1998.\nHalldór Guðjónsson e oa e anv gwir. Dibab a reas Laxness da anv-pluenn, diwar anv ar gêriadenn ma oa o vevañ pa oa bugel.\nNe oa nemet 14 vloaz pa voe embannet e skrid kentañ er pemdezieg Morgunblaðið. Goude-se ne baouezas ket da skrivañ a-hed e vuhez. E romant kentañ a voe skrivet gantañ pa oa 17 vloaz. Goude ar brezel bed kentañ e veajas kalz a-hed hag a-dreuz Europa hag ar Stadoù Unanet. E 1923 e teuas da vezañ katolik ha tremen a reas amzer e manatioù hag e penitioù e Londrez, e Lorda (Lourdes) hag e Roma. D’ar mare-se eo e kemeras an anv Kiljan, diwar anv ar sant eus Iwerzhon. Un nebeud bloavezhioù war-lerc’h avat e troas kein ouzh ar gatoligiezh hag e teuas da vezañ komunour.\nE 1930 e tistroas Laxness da Island. Skrivañ a reas skridoù a blede gant buhez ar bobl. E 1932 ez eas da veajiñ d’an Unaniezh Soviedel ha tamm-ha-tamm e voe heuget gant ar stalinouriezh ha gant ar baourentez a rene eno. Dilezel a reas e gredennoù komunour diwezhatoc’h hag en em dreiñ a reas war-zu relijionoù ha prederouriezh broioù reter Azia.\nE 1955 e voe roet Priz Nobel al lennegezh da Halldór Kiljan Laxness.\nSjálfstætt fólk (1934/35)\nIslandsklukkan (teir levrenn, 1943-46)\nKristnihald undir Jökli (1978)\nlec’hienn Priz Nobel al lennegezh\nMirdi Halldór Laxness\nAdtapet diwar « https://br.wikipedia.org/w/index.php?title=Halldór_Kiljan_Laxness&oldid=1568133 »\nKemmoù diwezhañ degaset d'ar bajenn-mañ d'an 19 Ebr 2014, da 08:56.


Pajenn:Dottin - Louis Eunius.pdf/304 - Wikimammenn\nPajenn:Dottin - Louis Eunius.pdf/304\nresolued on a gren a voair boes ma bue, defasin ma fehed gand ar gras a Doué. AR PAB\nCheloued hoais, autro, vnblamand me o ped ; er bed man (e)quefed plas defasin o pehed, 2215 a dober piningen, pa noch bed jnspired, nem gastian o corf ehelled boud salued ; a moned er plas se, eur veag antreed mar manc dach sortisan, asur esoch colled, neb a nefe ar gras de hor gand fermete, 2220 a vou ned a behed, ben ma tey a hane. LOUIS\nDy ehin, tad santel, mar permed eun Doue ; henon voelan ar plas da netad ma jne ; acordet [ta], mar plig (guenach), pes sou neseser din, ma hin gand diligans dar vro a Jberny. AR PAB\n2225 Me rey dach liserou, (a) se no refusin qued. rac pehin a raen, pa noc[h] bed jnspired gand an otrou Doue, pa ne pliged gantan, [ar] gras dach a da nol, da nem gonvertisan ; 43 v° an enf, ma bugel pourf, (a) deu da nem regouisan, 2230 pa deu eur peher bras da nem gonvertisan ; mar o pe ar boneur dober ar veag se, a refed goay en enf, dar sent, a dan ele. Suplied o crouer Jésus hac ar Voerhes, ar sent, ar sentesed, da voud auocades ; 2235 sant Miquel o hel mad, da dond do consolin: a dreist a re al toud, an otro sant Patry ; enf eo (bed) ar fondator diues ar veag se ; pedet tan da bedin vidoch dirac Doue ; a bed evid armou ar sin diues ar groais, 2240 hones o tifenou, ma bugel, en peb plas ; deut guenin dam buro evid mo tepechin ; me rey dach liserou da vond dan Jberny, 2216 neur gastian C. 2223 acordet din ar pes a zo C. 2229 an env a deu memeus d’en em rejouissan C.\nAdtapet diwar « https://br.wikisource.org/w/index.php?title=Pajenn:Dottin_-_Louis_Eunius.pdf/304&oldid=154475 »


Ar feldmarchal Rommel\nErwin Johannes Eugen Rommel a oa ur jeneral alaman en doa kemeret perzh en Eil Brezel Bed, ganet d'ar 15 a viz Du 1891 e Heidenheim ha marvet d'ar 14 a viz Here 1944 e Herlingen. Servij a reas e-pad tregont vloaz e korfoù arme disheñvel arme Alamagn.\nGoude e ergerzhadenn-vrezel e Afrika an hanternoz e voe lesanvet gant e genvroiz kement ha gant e enebourien "Louarn ar gouelec'h" (Wüstenfuchs en alamaneg). Ren a reas arme alaman Afrika an Hanternoz eus 1941 betek 1943, annavezet dre anvioù Afrika Korps (DAK adalek an 18 a viz C'hwevrer 1941), PanzerGruppe Afrika (25 a viz Gouere 1941, da heul entoueziadur ar c'horf arme italian), PanzerArmee Afrika (21 a viz C'hwevrer 1942), ha evit echuiñ HeeresGruppe Afrika (adalek an 23 a viz C'hwevrer 1943 betek skarzhadeg pe rentadeg soudarded Ahel Afrika an Hanternoz d'an 12 a viz Mae 1943, Rommel o vezañ kuitaet Afrika d'ar 7 a viz Meurzh eus ar bloavezh-se).\nGanet oa e Heidenheim, ur barrez e-kichen Ulm, e Württemberg.\nAnvet e oa evel e dad, hennezh o vezañ kelenner war ar matematik evel e dad-kozh. Merc'h prezidant gouarnamant Württemberg e oa mamm Rommel, Helen von Luz. Un c'hoar koshoc'h ha daou vreur yaouankoc'h evitañ en doa, Helen, Karl ha Gerhard. Ez yaouank en doa c'hoant mont da soudard dija, daoust ma ne roe urzhioù nemet da soudarded plom.\nNe oa ket gwall aketus er skol, nemet e-kerzh ar c'hentelioù istor. Poan en doe d'en em voazañ ouzh kensentidigezh reut ha strizh ar Gymnasium (Skolaj-Lise en Alamagn). D'an oad a zaouzek vloaz, e 1904, e kemmas Rommel, kregiñ a reas da labourat en holl zanvezioù, en o zouez ar matematik e-lec'h ma tiskouezas bezañ donezonet (evel e dad hag e dad-kozh). Kregiñ a reas ivez gant ar sport, dreist-holl gant ar ski, ar redeg war droad hag ar marc'h-houarn. Tennañ a reas muioc'h-mui da skeudenn alaman peurvat ar Wurtemberg, strizh ha sportour. Ar bloaz war-lerc'h e voe desachet Rommel hag e vignon August Keitel gant an nijerezh nevez ganet. Plijet e vefe bet o vezañ levier kirri-nij ur wech echu ar skol gantañ, met e dad a savas a-enep, neuze e lakaas e anv da vont d'an arme, e skol an ofiserien, e 1910.\nEn arme Impalaerel[kemmañ | kemmañ ar vammenn]\nKaset e voe Rommel d'ar 6vet batailhon ar 124re rejimant soudarded war droad e Weingarten. Evel holl ofiserien ar Reich, e rankas servij er renk, gant ar soudarded all a-raok gellout heuliañ kentelioù ar skol vilourel. Skodeget e voe e stummerien gant e badelezh d'ar striv. E miz Here e voe anvet da gaporal hag adalek miz Kerzu da serjant. Unan eus e gelennerien a lavaras : "Rommel a zo graet evit ren ha degas tud d'ar brezel. War e reizh emañ ha ne seblant morse bezañ skuizh. Un ofiser dibar e vo." E miz Meurzh 1911, Erwin Rommel a erruas e skol soudard Dantzig. E fin ar bloaz, dont a reas a-benn da dremen e arnodennoù gant notennoù un tamm uheloc'h eget ar geidenn, e zisoc'hoù a voe bet mat-tre war an traoù pleustrek met nebeutoc'h war an dachenn deorikel. E miz Genver 1912 e resevas e vreved is-letanant ha distreiñ a reas d'e rejimant, ar 124vet rejimant soudarded war droad. Eno e voe e karg eus an deskadurezh. Ne vutune ket, ne eve ket, ha kavout a rae e gamaladed e oa re sirius evit e oad, e vuhez o vezañ rannet etre gourdonnadeg ar soudarded hag al lizhiri a skrive d'e garedig Lucie.\nRommel o weladenniñ ar jeneral Italian Gariboldi e Tripoli, d'an 12 a viz C'hwevrer 1941.\nGerd von Rundstedt e-pad obidoù Erwin Rommel d'an 18 a viz Here 1944\nAdtapet diwar « https://br.wikipedia.org/w/index.php?title=Erwin_Rommel&oldid=1692558 »\nKemmoù diwezhañ degaset d'ar bajenn-mañ d'an 7 Meu 2016, da 13:10.


Pajenn:Morvan - Kenteliou hag istoriou a skuer vad evit ar Vretoned, 1889.djvu/473 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/473\nmet evel a rit hoc’h unan, c’hui hag ar mevel braz hag ar mestr ; ha c’hoas zoken ne ran ket ker goaz ha c’hui, rag c’hui a zach ganeoc’h a grabanadou, ha me ne gassan ganen nemet eur pezig bihan bennag. Grit trugarez din evel ma c’hoantait e ve great trugarez deoc’h !!! Margot e devije lavaret c’hoas cals traou ma vije bet lezet da goms ; mes ar potr saout en devoa etretant croget enhi ha nezet dezi he gouzoug. »\nE kær B… edo ar c’his pa veze bet an Ankou oc’h ober eun dro, ha pa gaset eur c’horf maro d’an douar, kerent ha mignonet a grie fors, a rea safar evel tud e dizesper. N’eus ket pell an ankou a deuaz adarre da ober eun dro di. En dro-ma avad n’edo ket he falc’h ganthan nag he zent discrognet ; ne ket da falc’hat e teue na da deleur strafuil hag anken, mes da zigas laouenedigez eur vech ive. Encanti a reas dre gær penauz, o c’houzout pegement a boan a rea dezho bevech ma samme unan bennag euz ho zouez, oa deut en dro-ma evit digas adarre e buez ar re en doa falc’het er gær-ze epad an daouzek vloas diveza, e vije er vered abenn tri dervez goude, hag e lacaje an daouzek bloaveziad-ze da zevel beo buezeg euz ar bez ; mar doa zoken unan bennag hag o doa kerent maro ouspen daouzek vloaz a ioa, hag o divije eur c’hoant bras da\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/473&oldid=162722 »\nKemmoù diwezhañ degaset d'ar bajenn-mañ d'an 27 Mae 2020, da 16:20.


3 936 ann. (2017)\nKrouet e voe kumun Kelenneg e 1790 diwar ar barrez katolik. Lakaet e voe da benn Kanton Kelenneg hag e Bann Klison. E 1800 e voe lakaet en Arondisamant Naoned. Lakaet e voe e Kanton Henwinieg ha, buan, da benn ar c'hanton, adanvet Kanton Kelenneg .\n49 gwaz eus ar gumun a gollas o buhez abalamour d'ar brezel, d.l.e. 4% eus he foblañs e 1911 .\nAdtapet diwar « https://br.wikipedia.org/w/index.php?title=Kelenneg-ar-Mewan&oldid=1786614 »\nDernière modification le 9 Meu 2018, à 10:03\nKemmoù diwezhañ degaset d'ar bajenn-mañ d'an 9 Meu 2018, da 10:03.


Anjela Duval, Yann-Ber Piriou hag ur bern arzourien all enoret e Kawan !\nPublié le 12/06/11 12:01, dans Dépêche par Fanny Chauffin pour ABP\nUn tamm tro e Kawan disadorn : goude ar c'hrogad c'hoariva war ar prim heuliet gant ur c'hant bennak a dud, setu abadennoù sonerezh. Dindan an deltenn vras, e sal ar gouelioù hag er c'habaret.\nSetu Anjela Duval lennet ha kanet gant Lou-Jakez Suignard, a raio ivez «Tchatchatcha Douarnenez», tonioù a bep seurt, hag er-maez, e-kichen an davarn, ur strollad Euskariz gwisket mod Skos o tañsal ... dañs an houidi ! Kris ar Menn o furchal e hentoù ar c'han hengounel hag ar sonerezh elektronek, Gimol Dru Band hag ar Ramoneurs, pa oa kantadoù a zañserien, o tañsal hardizh gant ar strollad Startijenn ...\nPlijadur atav, brezhoneg yezh ofisiel, bank Breizh, hag a bep seurt traoù kinniget d'an dud. Gourc'hemennoù da skipailh Kawan !\nStad ar Brezhoneg e 2019 (#GBB2019) par BREZHOWEB\nArc'hant evit Itron Varia Pariz… hag evit ar brezhoneg ? par Rouedad ar brezhoneg\nSaloñs Levr' e Gwened : Priz ar romant e brezhoneg bet gant Goulc'han Kervella par Ti ar Vro Bro Gwened\nStal bzh: ul lec’hienn evit ar brezhoneg en ekonomiezh! par Mignoned ar brezhoneg\nLa Famille Pikett' e brezhoneg ! par Kendalc'h\nSine e brezhoneg "Lucky Luke, Gwerz ar re Dalton" par Ti ar Vro Kemper\nMignoned ar brezhoneg : Faire vivre le breton au quotidien par Bretagne Prospective\nBro-Wened / Pays de Vannes : Meurzh, mizvezh ar brezhoneg - Mars, le mois du breton par Ti ar Vro Bro Gwened\nOverenn Nedeleg e brezhoneg àr zouar Alre par Ti Douar Alre\nKEST, ar romant aodio kentañ e brezhoneg ! par Blaz produktion\nCHRISTELLE LE GUEN dédicace le roman graphique ANJELA (Anjela Duval) - Lenn ha Dilenn sam 3/11 - 15h par Librairie Lenn ha Dilenn\n18 Octobre: soirée dédicace Anjela Duval, Maison de la Bretagne, Paris par Paris Breton\nAn daol-grenn e brezhoneg e Kemper war yezhoù keltiek ha mediaoù sokial par Philippe Argouarch\nPrometiñ a ra Ao Macron mirout deskadurezh ar brezhoneg : pase poent ober bremañ ! Evit ar gwir da dremen ar bak e brezhoneg par Ai'ta ! Bro Dreger\nUr bannoù-treset evit Anjela Duval par Kendeskiñ


Luc'hreüser - Wikipedia\nAl luc'hreüser, evit ar pezh a sell ouzh an dafar bureveg (luc'heilerez, moullerez, pelleiler), a zo ur ruilhenn luc'hgizidik he gorreenn d'enlouc'hañ warni skeudenn an teul e vo moullet dres war-lerc'h.\nUr ruilhenn gant aluminiom eo a vez lakaet warni ur c'horreenn luc'hgizidik produet gant un danvez organel ispisial a vez oc'h ersaviñ gant ar gouloù. Reüs e vez gorreenn ul luc'hreüser pa vez ur gouloù o tont warnañ (deus ul laser evit al luc'heilerezioù niverel pe rag-eeun deus ul lamp halogen evit al luc'heilerezioù kemblac'hel) ha disfu en deñvalijenn.\nEr bloavezhioù 80 e vezent produet gant Kadmiom, un danvez saotrus ma'z eus, hag ivez, un maread diwezhatoc'h, gant seleniom.\nPennreolenn ar mont en dro[kemmañ | kemmañ ar vammenn]\nE-pad un treiñ eus ar c'helorn (e-giz-se 'vez graet ivez eus ul luc'hreüser) e vez graet ur c'helc'hiad moullañ. E penn kentañ ar c'helc'hiad e vez arzodet bec'hiadoù tredansavel, o lakaat da tremen un tredan uhelvarr e-barzh un orjalenn e vez graet korona da vec'hiañ anezhi, war gorreenn al luc'hreüser. Da c'houde, e vez kizidiget ar c'horreenn gant ur gouloù a zeu eus ul laser pe ul lamp halogen evel eo bet gwelet a-us. E-mod-se e vez lezet ar bec'hiadoù war al luc'hreüser nemet e-lec'h ma vo arzodet an huz diwezhatoc'h (evit al luc'heizerezioù kemblac'hel) pe er c'hontrol e vo lezet ar bec'hiadoù war ar c'horreenn e-lec'h ma ne vo ket arzodet huz warni (amañ e vez kizidiget ar gorreennoù e-lec'h ma vo arzodet huz warne gant al laser o "skrivañ" war ar c'helorn - pezh vez graet gant luc'heilerezioù pe voullerezioù niverel).\nD'an unvez digelañ e vez graet war-lerc'h arzodiñ an huz e-lec'h ma vez red da voullañ an teul. Possubl eo en-abeg ma vez bec'hiet ent tredansavel ar poultrennoù huz en-e-barzh. Peogwir eo tredanvarr ar bec'hiadoù produet gant an unvez digelañ ar ginad eus hini ar bec'hiadoù war ar c'helorn e c'hell neuze ar poultrennoù huz bezañ sachet war-zu al luc'hreüser (un tammig evel tammoùigoù paper sachet war-zu ur reolenn bet frotet war ur vilgin).\nNa chom nemet neuze d'arzodiñ an huz war ar skor moullañ, pezh vez graet o lakaat un tredan uhelvarr e-barzh ur c'horona all (ar c'horona treuzkas), pe e-barzh ur ruilh, da sachañ ent dredansavel en-dro an huz war-zu ar skor.\nAdtapet diwar « https://br.wikipedia.org/w/index.php?title=Luc%27hreüser&oldid=692695 »\nKemmoù diwezhañ degaset d'ar bajenn-mañ d'an 29 Meu 2010, da 09:32.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/398 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/398\nrecevo hervez he injustis ; ha na vez diskouezet preferans ebed evit den.\nMISTRI, rentit d’ho servicherien ar pez a c’houlen al lealded hag an honestis diganeoc’h, o c’houzout penaos, c’houi ive hoc’h euz eur Mestr en envou.\n(2) Kendalc’hit da bedi, ha bezit aketus d’hen ober gant actionou a c’hras ; (3) pedit er memeus amzer evidomp-ni, evit ma tigoro Doue deomp eun nor evit ar gomz, evit annons myster ar C’hrist, abalamour da behini emoun ive er chadennou ; (4) hag evit ma hen roin da anaoud, evel ma tlean komz divar he ben. (5) En em gomportit gant furnez e-kenver ar re a zo a-ziaveaz, o prena an amzer. (6) Ra vezo ho komz leun a c’hras, ha saouret-mad gant holen, evit ma c’hellot respont da bep hini evel ma’z eo dleet.\n(7) Tychikus, ar breur muia-karet, ar ministr fidel, ha va c’hen-zervicher en Aotrou, a roio da anaoud deoc’h kement a zell ouzin. (8) Kasset em euz anezhan deoc’h evit kement-man, evit ma c’hanavezo e pe stad emaoc’h, ha ma consolo ho calonou, (9) gant Onesimus, eur breur karet ha fidel, pehini a zo euz ho pro ; int a roio da anaoud deoc’h kement tra a c’hoarvez dre aman.\n(10) Aristark, va c’hen-brizonier, a zalud ac’hanoc’h, ha Marc ive, kinderv da Varnabas, divarben pehini hoc’h euz recevet urzou ; (mar d’a d’ho kavoud, digemerit anezhan). (11) Jesus, les-hanvet Justus, a zalud ac’hanoc’h ive. Ar re-man a zo euz ar circoncision, hag e-touez va c’hen-labourerien evit rouantelez Doue, ar re-man hep-ken a zo bet eur gonsolation evidoun. (12) Epaphras, pehini a zo euz ho touez, ha servicher d’ar C’hrist, a zalud ac’hanoc’h ; ne ehan ket da gombatti evidoc’h en he bedennou, evit ma viot parfet ha peur-c’hreat en holl bolontez Doue. (13) Rag me a ro testeni dezhan, penaos hen deuz eur zel vraz evidoc’h hag evit ar re a zo en Laodicea, hag ar re a zo en Hierapolis. (14) Lucas, ar medeusin muia-karet, a zalud ac’hanoc’h, ha Damas a ra ive. (15) Saludit ar breudeur euz a Laodicea ha Nymphas, hag an Iliz a zo en he di. (16) Ha pa vezo bet lennet al lizer-man en ho touez, grit ma vezo lennet ive en Iliz al Laodiceed, ha lennit, c’houi ive, an hini\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/398&oldid=125524 »


Buhez ar Sent/1912/Per-Mari-Loeiz Chanel - Wikimammenn\nBuhez ar Sent/1912/Per-Mari-Loeiz Chanel\n◄ Melani Per-Mari-Loeiz Chanel Modez ►\nSeitekvet devez a viz Du\nAn den eürus Per-Mari-Loeiz Chanel\nKentan merzer an Oseani (1803-1841)\nPer-Mari-Loeiz Chanel a oa ganet en Cuet, eskopti Belley, an 12 a viz gouere 1803. Mab oa da C’hlaoda ha da Vari-Anna Sibellas, daou gristen eus ar gwellan.\nE vamm, evel eleiz eus ar vugale savet en blaveziou an dispac’h, ne ouie na lenn na skrivan, mes anaout ha heuilh mat a rê he relijion, ha lakat a rê doujanz Doue da ren en he zi. An dud a veze ganti o serviji oa arabad d’eze lavaret eur gomz treuz, ha chom hep mont d’an ofisou d’ar zul ; ar re aneze ne blegent ket d’ezi war an daou boënt-se, n’o dije nemet mont elec’h-all.\nPerig ne ouie ket c’hoaz lavaret eur ger, ha dija oa desket d’ezan gant e vamm ober sin ar groaz ; dre ma kreske en oad, e tesked d’ezan e bedennou hag e gredennou. Pa oe bras awalc’h, ec’h eas d’ar zul d’an iliz, gant e gerent ; bemde e karje bezan gallet mont d’an oferen, mes re bell e oa diouz ar bourk ; evit en em zigoll, e kemere plijadur o tesrevel er ger al lidou en dije gwelet ober en iliz.\nHenvel oa ouz eun êl, hag an holl e gare. Da seiz vla, e vicher pemdeziek oa mont da vesâ al loened : « Red e vije d’in neuze, e lavaro divezatoc’h, sevel abred. Ma mamm, devot ha mat evel ma oa, a c’houlenne diganin bepred, arôk mac’h een eus ar ger, ha lavaret am ije ma fater. Hag e poken d’ezi evel evit kaout he bennoz. Lakat a rê ouz ma brec’h eur baner vihan, a veze enni ma lein. Gourc’hemen a rê d’in bezan fur, hag ec’h en laouen en hent, gant ma c’hi bras, a zikoure ac’hanon da ziwall ma loened. Evit e zigoll eus e boan, pa deue heur ar pred, e kave e lod em faner. »\nPerig a zave ôteriou bihan hag a-wechou, zoken, e prezege da vugale e oad. Epad an hanv, e tigase gantan bemde eur vriad bokedou, da lakat en harz skeuden ar Werc’hez e taouline diraki, mintin ha noz, da lavaret e bedennou.\nDa unnek vla, person Kras, an ôtrou Trompier, a gavas anezan eun devez war an hent, hag o welet e zoare chentil ha speredek, en em ginnigas d’e gerent evit rei kenteliou d’ezan. Per-Mari a yeas neuze da chom da di an ôtrou Trompier, hag en em roas a galon d’ar studi. Evit diskuizan diouz e labour pemdeziek, e lenne lizeriou Breuriez ar fe, hag an dra-ze a lakas da ziwan en e galon ar c’hoant da vont da visioner.\nTer mammen an eürusted\nDoue eo an hini a sklerijenn pep den o tont er bed-man : Doue eo ive an hini a laouenna pep den, hag evit laouennât an dud, en deus laket ter vammen a eürusted da darzan en o zouez : ar gêr, ar beleg, al labour.\nI — Ar gêr ! na pebez c’houek ! Eno eman an tad ; eno eman ar vamm ; eno eman ar re hon c’haras ; eno eman ar re a garomp.\nEürusted eur c’hrouadur a dle bezan er gêr. Ar gwennilied a lavarer a ya d’an diskar-amzer d’ar broiou tomm, ha pa zizroont er vro-man, ec’h eont adarre d’o c’hêr goz.\nTud yaouank hag a renk tec’hel diouz ho pro, karet ive dizrei alïes d’ho kêr goz. Karet ho kerent. Nag a dreo o deus dioueret ha n’ouzoc’h ket, evit n’ho pije diouer eus a netra ! Nag a boan o deus gouzanvet evit m’ho pije nebeutoc’h ! Oh ! ma staget ho kalon en eun tu bennak, staget-hi ouz an oaled en em vod endro d’ezi bemde, diouz an noz, ar re holl a garet, evit diskuizan, kontan, lenn ha pedi.\nII — Ma chom ho kalon en eun tu bennak, oh ! ra chomo en ti ar veleien santel-ze, a gar ac’hanoc’h, a glask ho mad, a ve ken laouen o rei digemer d’ec’h bep gwech mac’h êt davete, a gemer peurz en hoc’h anken hag en ho lenevez !\nAr beleg eo Doue war an douar. Evidoc’h e chom noz-de er barouz. Pa vezo strafuilh en ho kalon ha tenvalijen en ho spered, êt davetan. Da gaout piou ec’h efet ken ?\nGant ar beleg eman ar c’homzou a gas an den d’ar vue a bado da viken !\nIII — Trede mammen eürusted an den war an douar-man eo al labour. Karet labour ar c’horf. El labour eman ar yec’hed hag ar furnez. Den n’eo dispanset diouz al labour.\nKaret labour ar c’horf. Arabad, koulskoude, e teufe betek ober ac’hanoc’h eul loen-labour hepken. Karet ive labour ar spered. Deskadurez ho peus ezom war ho relijion. Penôs he c’harfet ma n’he anavezet ket ? Piou a garas biskoaz eun dra heb e anaout ? Deskadurez ho peus ezom var ho pro ha war an dud galloudek o deus, goude Doue, poaniet da ôzan anezi ken kaer, evidoc’h hag evit ho pugale. Deskadurez ho peus ezom war ho micher. Loden ar c’horf, en eur vicher, a zesker buhan awalc’h ; mes loden ar spered n’eo ket an holl he goar, ha koulskoude eo an hini he deus ar muian talvoudegez.\nAr gêr, ar beleg, al labour a rê war an douar-man plijadur ho tud koz a zo breman er baradoz : ha c’houi, ma fell d’ec’h en em gaout el lec’h m’emaent, a renk bale war o roudou.\nAdtapet diwar « https://br.wikisource.org/w/index.php?title=Buhez_ar_Sent/1912/Per-Mari-Loeiz_Chanel&oldid=38438 »\nKemmoù diwezhañ degaset d'ar bajenn-mañ d'an 9 Gou 2012, da 11:14.


Komm, süßer Tod (film) - Wikipedia\nTitl orin : Komm, süßer Tod\nBro produiñ : Aostria\nDeuet er-maez : 22 a viz Kerzu 2000 en Aostria\nPadelezh (PAL-DVD) : 104 munutenn\nSkigner : DOR Film\nFilmaozer : Wolfgang Murnberger\nProduer : Danny Krausz\nSkrivagner : romant: Wolf Haas\nSonerezh : Sofa Surfers\nKomm, süßer Tod (Deus, marv dous) a zo ur film aostrian eus 2000. Fentus-kriz eo. Graet eo bet diwar romant Wolf Haas an hevelep anv gantañ. Unan eus istorioù an detektiv Brenner eo, a gont buhez dichañs un den a zo bet poliser ha detektiv evit e gont, Simon Brenner, a red hentoù Aostria hag en em gav gant torfedoù diaes da ziskoulmañ.\nC'hoariet eo Brenner gant unan eus an aktourien vrudetañ en Aostria, Josef Hader. "Komm, süßer Tod" a zo bet produet gant DOR Film, Ensavadur Aostria ar Filmoù hag an ORF.\nGounezet en deus ar film ar priz Romy o vezañ ma oa ar film aostrian en deus graet ar muiañ berzh e 2001. Sellet e vez outañ evel unan eus ar gwellañ filmoù aostrian.\nSimon Brenner, a oa poliser a-raok hag a zo bremañ un detektiv prevez hep chañs, a zo deuet da vezañ un teknikour yec'hed, goude ma oa bet kaset er-maez eus ar polis abalamour m'en doa kousket gant gwreg ar penn-ofiser. Ne fell dezhañ nemet chom hep kaout trubuilhoù ha derc'hel da labourat e-pad ur prantad, met en em gavout a ra siwazh en ur brezel etre daou aozadur yec'hed.\nRankout a ra Brenner adkregiñ gant e vuhez detektiv goude marv ur glañvdiourez anavezet en un ospital. Brenner gozh ne ra forzh, met e vignon yaouank hag ideeler Berti a fell dezhañ enklask. Nebeut war-lerc'h e c'hoarvez ur muntr all, lazhet eo bet ar wezh-mañ ur c'hlañvdiour.\nKompren a ra neuze Brenner eo ret dezhañ diskoulmañ an afer a-benn adkavout e vuhez sioul ha dizarvoud. Goustadik met mennek e tispak ar wirionez en ur daliñ ouzh brezel kriz etre an daou embregerezh yec'hed.\nJosef Hader - Simon Brenner\nSimon Schwarz - Berti\nBarbara Rudnik - Klara\nMichael Schönborn - Junior\nBernd Michael Lade - Gross, "Piefke"\nNina Proll - Angelika Lanz\nKarl Markovics - Jäger\nReinhard Nowak - Hansi Munz\nKomm, süßer Tod e lec'hienn IMDB\nKomm, süßer Tod e lec'hienn Allmovie\nKomm, süßer Tod : lec'hienn ofisiel\nPennad barn e lec'hienn Brenkster Tools\nAdtapet diwar « https://br.wikipedia.org/w/index.php?title=Komm,_süßer_Tod_(film)&oldid=1460721 »\nKemmoù diwezhañ degaset d'ar bajenn-mañ d'an 4 Ebr 2013, da 09:43.


Ret eo enklask adarre war peñse La Jonque\nTregont vloaz goude peñse ar vag-chaluiñ La Jonque a oa marvet pemp den diwarnañ e ro ur martolod e bourzh ar splujerez Le Tonnant un testeni a zlefe reiñ ul lañs nevez d’an enklask.\nDireizhderioù , fazioù, iskisterioù a oa bet gant an enklask ha kement-se a ro da soñjal, en un doare aveek, er pezh zo bet c’hoarvezet gant an enklask war ur peñse all, hini Bugaled Breizh.\nTregont vloaz zo e oa c’hoazh diskred gant ar familhoù war ur vag-spluj e vije bet kiriek eus ar peñse. Tamallet e oa bet d’ar Verdeadurezh vrezel da vezañ bet distrujet prouennoù. En deiz a hirio e tisklêr un den a oa er bourzh e oa bet un darvoud gant ar splujerez.\nNe oa ket bet kendrec’het ar skipailh gant an displegadennoù a-berzh ar bennadurezh. Ha d’ar c’houlz-se perak ne oa ket bet roet an darvoudenn-se da c’hoût d’ar justis ? Ret eo adkregiñ gant an enklask evit doujañ d’ar familhoù hag d’ar veuzidi. Rankout a ra bezañ klevet ar skipailh a- bezh a oa war vourzh an Tonnant da vare ar peñse.\nHep sammañ kablusted war hini pe hini ez asped an UDB ar Stad hag ar Verdeadurezh vrezel da derriñ boazioù ar c’hevrin en-dro d’an darvoudoù o tennañ d’ar splujerezioù banner ijinoù.


Pajenn:Fenelon - Digweziou Telemaq mab Ulyss.djvu/48 - Wikimammenn\nPajenn:Fenelon - Digweziou Telemaq mab Ulyss.djvu/48\névit cana bréou an natur. Trémen a remp an dévéziou, hag eul loden euz an noz, ô cana kévret. An oll messaérien, oc’h ancounac’haat ho logou hag ho loened, a oa diflac’h en dro din épad ma kélennen anézo : manout a ré n’ho dévoa al léac’hiou-zé nétra qén a c’houéz, pép tra a oa c’houéq : sévénidiguez an dud a vané c’houéqaat an douar.\nMès ar pez a léqéaz va peûr-vruda éo m’en em daolaz eul léon naounniet war va chatal : déraoui a ré eur guiguérez horribl ; n’em boa német eur vaz a vessaer em zourn, hag ez iz hant-han erruz. Al léon a sao hé voué, a ziscouez hé zent hag hé grabanou, digor a ra hé c’hénou ; hé zaoulagad a van leun a c’hoad hag a dan ; en em sqei a ra a bép tu\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/48&oldid=116708 »\nKemmoù diwezhañ degaset d'ar bajenn-mañ d'an 30 Mez 2018, da 21:21.


Un hañvezh e brezhoneg – Dispak\nPublished on 15/06/2020 15/04/2021 by Liza Jakez-Vargas\nN’ouzit ket petra ober e-pad an hañv ? Peadra zo da zizoleiñ e Breizh, hag e brezhoneg ouzhpenn ! Na dermit ket, plijadur a vo !\nStajoù evit ar re vras…\nWar-bouez re KEAV hag ar Falz, bez’ e vo eus an holl stajoù er bloaz-mañ.\nDaoust d’ar virus e vo dalc’het an darn vrasañ eus ar stajoù evit deskiñ brezhoneg e-pad an hañv. Un digarez a-feson da gejañ ouzh brezhonegerien ha brezhonegerezed a bep lec’h, youl gante da vont war-raok gant ar yezh. Stajoù zo zo graet evit deraouidi ha deraouadezed krenn zoken.\nAn holl ditouroù a c’hallit kavout war lec’hienn DAO.bzh pe dre ar PDF-mañ.\n… Hag ar re vunud\nDaoust d’an enkadenn e vo dalc’het kampoù vakañsiñ evit ar vugale.\nPlasoù a chom ivez evit ar c’hampoù vakañsoù a vez aozet bep bloaz gant an UBAPAR. Siwazh, ul lodenn vras anezhe zo bet nullet hag al lodenn all eus ar c’hampoù zo klok dija setu hastit buan ! Digor eo ar c’hampoù d’ar vugale adalek 6 vloaz. Marc’hegañ, dañsal, bezañ war vord ar mor pe er c’hoadoù, pep hini a gavo h·e lod !\nKreizenn Dudi Gwengamp a vo digor e miz Gouere ivez, eus ar 6 d’ar 17 evit degemer ar vugale etre 3 ha 10 vloaz. Ur sizhun sirk a vo kinniget ganti e fin miz Eost ivez evit ar vugale etre 4 hag 11 vloaz.\nPourmen dre ar vro\nBaleadennoù e Ploumanac’h\nMa n’eo ket deskiñ ar yezh a fell deoc’h met ober ganti e c’hallit mont da bourmen en ur vrezhonegañ ! Meur a valeadenn hentet a vo kinniget e-kerzh an hañv, da skouer :\nE Ploumanac’h e c’halloc’h dizoleiñ ar greunvaen ruz hag an aodoù a-drugarez da Vleuñvenn Konan. Endervezhioù digoust evit ar re dindan 6 vloaz a vo kinniget. Ar baleadennoù a vo graet d’an 13, d’ar 27 a viz Gouere ha d’an 10 ha 24 a viz Eost. Lod zo raktreset e miz Gwengolo zoken ! Muioc’h a ditouroù o skrivañ da bleunvennkonan@gmail.com.\nBaleadennoù divyezhek a vo d’ar Sulioù 12, 19 ha 26 a viz Gouere e Langazel, Tremaouezan. Aozet int gant ti ar vro Landerne-Daoulaz. Baleadennoù kontet ha sonet a blijo d’an holl a-dra-sur. Digor d’an holl eo ha dieub ar priz. Enskrivadurioù dre bellgomz.\nBro-Naoned a c’halloc’h gweladenniñ ivez a-drugarez d’ar baleadennoù hentet a gaver war al lec’hienn ganti ar memes anv. N’ho po ezhomm eus netra estreget ho poellgomzer. Kinnig a reer deoc’h mont da welet monumant koshañ Bro-Naoned ; Abati Deaz e Sant-Filiberzh. Daoust ma n’eus nemet ur valeadenn e brezhoneg evit poent war al lec’hienn eo puilh an danvez ha lod all a vo da zont sur a-walc’h !\nLod eus mirdioù Breizh a c’hall bezañ gweladennet e brezhoneg. Panellerezh divyezhek a c’haller gwelet aliesoc’h-aliesañ hag e mirdioù zo e vez heñcherien·ezed a oar brezhoneg enne evel e mirdi Breizh Roazhon, pe mirdi an arzoù-kaer e Kemper da skouer. Ar gartenn glok gant an holl lec’hioù gweladennoù hentet e brezhoneg a gaver war lec’hienn ofis publik ar brezhoneg e traoñ ar bajenn.\nOber e brezhoneg\nMont da staliaoua, bitellat komz ha lenn a c’halloc’h ober e-pad an hañv ivez.\nGant stal.bzh e vo posupl deoc’h kavout kenwerzhourien ha kenwerzhourezed da vrezhonegañ gante e forzh pelec’h e Breizh ! Ouzhpenn 500 stal zo bremañ enskrivet war o lec’hienn.\nSpered an Natur e Kaodan a aoz penndevezhioù evit deskiñ bitellat e brezhoneg, d’ar 5 ha 25 a viz Gouere ha d’an 2 ha 22 a viz Eost. Gallout a reoc’h neuze deskiñ ober ur gleuzeur gant danvezioù adaozet pe deskiñ kalfichat koad ! Dav eo mirout ho plas en a-raok.\nKaozeadennoù e brezhoneg a vo gant Ti ar vro Landerne-Daoulaz evit en em gavout gant tud all. Aozet e vint en davarn Keltia e Landerne d’ar 6, d’an 20 ha d’ar 27 a viz Gouere.\nAr gevredigezh SKED e Brest a ginnig deoc’h dont da atalieroù lenn divyezhek d’ar Merc’herioù 15, 22 ha 29 a viz Gouere er stal levrioù Les enfants de Dialogues. Kit da selaou istorioù e brezhoneg ha beajiñ gant ar yezh !\nSetu peadra da vakañsiñ e brezhoneg !\nDarvoudoù all e brezhoneg zo raktreset evit an hañv ha n’emaint ket war al listenn ? Skrivit deomp !\nKernevadez staliet e Bro-Naoned. Sod on gant ar yezhoù, stourmoù liesseurt, ha teulfilmoù.\nBeajiñ, DudiBleuñvenn Konan, Breizh, Brezhoneg, Bro-Naoned, DAO, gweladenn, gweladenniñ, hañv, Kreizenn Sevenadurel Gwengamp, mirdi, OPAB, Ploumanac'h, pourmen, SKED, Spered an natur, stal.bzh, Ti ar Vro Landerne-Daoulaz\nPrevious Previous post: Rekipeoù Klervi #17 : tartezenn sivi ha sitroñs\nNext Next post: Rekipeoù Klervi #18 : an toaz pralinet


Notre histoire | Ateliers des Capucins\nOuzhpenn 300 vloaz a dreuzfurmadurioù !\nKrouidigezh ul lec'h\nUr gumuniezh menec'h Kabusined staliet e Rekourañs - ur c'harter digenvez ha didud a-walc'h c'hoazh eus kêr Vrest - he doa bet aotre da sevel ur gouent eno. Er bloaz-se end-eeun e oa bet lakaet ar maen kentañ gant Vauban, marichal Frañs hag arkitektour evit an arme.\nKrouet e oa karter "ar Gabusined".\nAmzer ar morlu\nDa-heul an Dispac'h Bras hag e stourm didruez a-enep an Iliz e oa bet divodet ar gumuniezh relijiel hag e-se diberc'hennet ar Gabusined. E 1791, un dekred gant ar Vodadenn Vroadel en doa roet an tachennoù hag ar savadurioù d'ar morlu en doa staliet eno, dek vloaz diwezhatoc'h, ur c'hazarn evit an deskarded-kanolierien.\nUr seurt iliz-veur eus an industriezh\nE-pad ar reveulzi industriel eus ar bloavezhioù 1840 e oa deuet tres d'an atalieroù hag e oa bet savet ar batis espar-mañ evit sevel ha dresañ bigi ar Morlu. Uhelaet ha brasaet e oa bet teir nev industriel bras an atalieroù betek 1864. 150 metr a hirder o doa ha enno e oa an deuzerezh, ar vinterezh, an uzinerezh bihan ha bras, an atalieroù montañ, juntañ ha hini an tredan a oa ezhomm da sevel kefluskerioù.\nUr gêr e-barzh kêr\nEn 1878 e oa tost da 1 800 a vicherourien o labourat war bladenn ar Gabusined. En atalieroù e oa al labour ul lazh-tud a-wechoù : ouzhpenn gouzañv an trouz hag ar yenijenn e ranke an dud chom diflach rak bez' e oa pontoù-ruilh hag a gase ar pezhioù eus an eil mekanik d'egile.\nWell-wazh e laboured 11e bemdez, ha goude-se, e penn kentañ an XXvet kantved, e veze labouret 8e peurliesañ. Tamm-ha-tamm e oa bet degemeret maouezed en atalieroù, daoust ma ne oant ket bet ent ofisiel nemet adalek 1978.\nAmzer an adsevel\nE-pad an Eil Brezel-bed e oa bet gwalleget da vat an atalieroù gant ar bombezadegoù, hag ivez 60% eus ar mekanikoù. Ne oa nemet ar murioù a-gement a oa chomet difreuz. Evit an adsevel e oa bet doujet arkitektouriezh an XIXvet kantved, met graet e oa bet gant beton houarnet. Ouzhpenn 10 vloaz e oa padet al labourioù, ar pezh n'en doa ket miret an atalieroù da vont en-dro er mare-se. Rak adalek 1947, war bladenn Killiverzan e-kichen an atalieroù, kreizenn stummañ teknikel deskarded an arsanailh he doa degemeret ar "Voused" a oa bet stummet eno e-pad meur a vloaz.\nUn istor nevez a gomañs\nBetek 2004 e oa bet graet labourioù sevel ha dresañ bigi en atalieroù, dreist-holl evit ar Morlu ha Naval Group (DCNS). Setu m'o doa pourchaset pezhioù pouezus-bras evit an dougerioù-nijerezioù Clémenceau (1957) ha Charles-de-Gaulle (1987/1994) hag evit an douger-biñsaskelloù Jeanne d’Arc (1959/1961). Kement-se gant ouzhpenn 200 mekanik liesseurt-kaer, bras-bras a-wechoù, ma oa bet uzinet pizh pezhioù diniver ar batimantoù. E-pad ar bloazioù-se e oa aet ar Morlu war-zu Lanninon tamm-ha-tamm, ha gant-se e oa bet fin d'an obererezh industriel war ar bladenn e 2004... ha dieubet evel-se 16 hektar e-kreizig-kreiz kêr.\nUn amzer da zont nevez\nUr chabistr nevez a gomañse en istor ar Gabusined. Rak roet e oa bet lañs gant Brest meurgêr, asambles gant ar Stad, ar Morlu, ar rannvro, an departamant ha kef ar fiziadoù, d'ur mennad da gempenn ha da reneveziñ ar bladenn, abalamour da adreiñ buhez d'ar c'harter. Fellout a rae d'an den krouiñ ul lec'h foran evit ar sevenadur, an ekonomiezh, an touristerezh hag an dudi, en ur virout ar glad industriel.\nAl labourioù bras\nE 2012 eo e oa komañset ent ofisiel al labourioù da gempenn al lec'h, gant an tramgarr ouzhpenn, a liamme adalek ar mare-se Rekourañs ouzh kreiz kêr Siam. Rak-se e c'haller mont buan da norzh pe da su kêr adalek karter nevez ar Gabusined.\nUl lec'h buhez nevez\nKenderc'hel a ra an avantur gant digoradur ofisiel an Atalieroù d'an annezidi, ha pa lakaer en-dro an teleferik kentañ e Frañs en ur gêr, etre ar bladenn ha traoñ ar straed Siam. Goude-se e teuas pep tra lerc'h-ouzh-lerc'h er bloavezhioù da-heul gant, da skouer, digoradur al levraoueg François Mitterrand - Les Capucins, degemer ar c'hentañ embregerezhioù sevel tiez Cap Vert, donedigezh an annezidi kentañ ha stalioù nevez.\nDeuet eo Ateliers des Capucins da vezañ ur gwir lec'h evit ar bobl ha ne baouez ket da ziorren a zeiz da zeiz ! N'eo ket echu an istor...


An Usuilleres - Wikimammenn\nL. Prud’homme, 1817 (p. 159-161)\n◄ Al laëronci An Usuilleres Ar Restitution ►\nAn Usuilleres eo ar profit a denner eus ar prest. Ar Bayanet memes o deus prouvet penaus an usuilleres a so contrel d’al lezen naturel. En effet, quemeret muy evit na ve roet, ne màn quet el lezen naturel, peini a lavar treti ar re-all evel ma carfemp bezàn tretet on-unan. An Aviel a lavar dimp presti, mæs gratis. Præstet, eme on Salver, mæs na vet quet en gortos da receo muy evit n’oc’h eus roet.\nN’en det quet da gredi penaus ne vezer usuiller nemet pa guemerer effectivamant ur bris groet evit an arc’hant prestet. Mar recever servigeo, cher vad ; en ur guer, mar recever nep sort abalamour d’ar prest, e voar usuiller. Doue na except eus e lezen na paour na pinvidic, na majeur na minor. N’en em dromplet quet eta voar arc’hant ar vinoret ; na eller en nep fæçon en laquaat voar interest, da laret eo, en prest evit raporti ur profit contrel d’an Aviel ; rac ret e ve restitui pe vezàn daonet. Placet an arc’hant-se en constitu, er prenàn douar, er c’hommerç, evel ar gommerçantet leal, da gol pe da c’honit hervez Doue. An usuilleres a so pec’het dre natur ; na ell quet chanch. Ul levr bras a ve red da ober evit explica friponeres ar bed. Ar galon douar a gals a dud a ra o Doue er bed-màn ha sur oc’h ifern er bed-all. N’en deus den na voar excellant ar gaou a ra ; moez an avariçdet a doug voar an Aviel hac ar ræson : mæs na ell quet lazàn ar prenv-se peini na ell quet mervel, rac bezàn eo bis Doue merquet er galon- se. Birviquen an den injust n’en defo repos nac er bed naс en eternite. Consultet o calon.\nAdtapet diwar « https://br.wikisource.org/w/index.php?title=An_Usuilleres&oldid=118069 »\nKemmoù diwezhañ degaset d'ar bajenn-mañ d'an 6 Eos 2018, da 13:39.


Kenwerzh en 19vet kantved: bro New England chomet liammet-tre gant Bro-Saoz, Iwerzhon pe Bro-Skos\nWhite Anglo-Saxon Protestant zo un doare amspis, a-wechoù disprizus, da envel ur strollad tud Amerikan a live uhel gwenn gant orinoù Saoz Protestant. An termenadur a vez implijet war ur strollad tud hag a zo mistri bed an arc'hant, ar politikerezh hag ar galloudoù sokial er Stadoù-Unanet.\nHervez ar studiadennoù skolveuriek ez eo aet war wanaat galloud ar strollad tud-se abaoe fin an Eil Brezel-bed, o welet plas ar strolladoù pe kumuniezhoù a orinoù all. Implijet e vez ivez an termeniñ-se e Aostralia pe er C'hanada gant ur menneg dammheñvel o termeniñ tud a galloud. An termenadur a vez implijet a-wechoù gant sokiologourien evit strollañ an holl dud eus Norzh-Amerika gant orinoù eus Europa hep ma gemerfe e kont o live er gevredigezh nag o live binvidigezh. Ral eo gwelet tud gervel o-unan WASP nemet evit ar fent pe pa vez anv eus strolladoù dreistbeliour gwenn Amerika.\nGant ur sell istorel, an termeniñ "Angl-ha-Saoz" a veze implijet evit envel an annezidi eus Bro-Saoz a-raok 1150 hag a-raok al levezoni Norman ha Breton goude 1066.\nAn Harvard College a oa ul lec'h anat evit ar WASP da vevañ etrezeo nemetken betek kreizh an 20vet kantved.\nAdtapet diwar « https://br.wikipedia.org/w/index.php?title=White_Anglo-Saxon_Protestant&oldid=1721436 »\nKemmoù diwezhañ degaset d'ar bajenn-mañ d'an 3 Her 2016, da 21:20.


Stumm eus an 12 Gwe 2014 da 09:20\nStumm eus an 12 Gwe 2014 da 08:24 (kemmañ)\nStumm eus an 12 Gwe 2014 da 09:20 (kemmañ) (dizober)\nMab e oa da [[Ec'hidna]], dezhi dremm ur vaouez ha korf un naer, ha da d[[Tifon]], un euzhvil all hag a dufe tan hag a rae aon d'an doueed zoken. Un toullad breudeur ha c'hoarezed en devadevoa, ken euzhus all, evel [[Ortos]], ki daoubennek an Ifernioù, [[naer-zour Lerna]], [[Leon Nemea]] ha [[C'himera]].\nAn toull da vont er bed-se a gavas neuze e [[Taenarum]], ha skoazell en doe digant [[Atena]] da vont e-barzh da gentañ, digant [[Hermes]] da vont er-maez goude. Gant skoazell [[Hestia]] ez eas hebiou da [[C'haron]]. Dieubiñ a reas [[Teseüs]], met ne deuas ket a-benn da dennañ [[Pirithoos]] ac'hano. An daou-se a oa bet tapet gant Hades, ha dre un taol-hud bennak e oant bet staget ouzh ur bank evel pinijenn penegwir o devoa klasket skrapañ Persefone : ken kreñv e oa an huderezh-se, pa voe distaget gant Herakles, ma chomas peget ouzh ar bank tammoù zo eus divvorzhed Teseüs, ha se zo kaoz eec'h anavezer e ziskennidi diouzh o divvorzhed treut.\nEn em gavout a reas Herakles gant Hades ha goulenn digantañ aotre da gas kerberos'''Kerberos''' gantañ war an douar, ha Hades da reiñ e asant gant ma teuje an haroz a-benn da vestroniañ ar c'hi hep kemer arm ebet. Hag a-benn e teuas. Gwaskañ a reas al loen ken e teuas da vezañ ki bihan, e zougen war e chouk, e sachaénsachañ e-maez an ifernioù, dre kevgev ar pelopponezPelopponez. E gas a reas da Euristeüs, ha ken spontet e voe ar roue ma c'houlennas ouzh heraklesHerakles e gas en-dro dindan an douar.\nPa dremenjont dre MikenaivMikenai e kouezhas takennoù eus e halv pistrius war un toullad plantennoù, ma servijont hiriv d'ar sorserezed da ober huderezh du.\nAdtapet diwar « https://br.wikipedia.org/wiki/Dibar:MobileDiff/1591384 »


Babig - Wikipedia\nUr babig en e wele\nAr ger babig (un anv e c'heller tostaat eus bébé e galleg, baby e saozneg pe c'hoazh babi e kembraeg) a ziskouez mab-den en oad izel.\nEr sevel babigoù e vez dispartiet kentoc'h ar re nevez-c'hanet (er miz kentañ), ar magadelled (eus ur miz betek daou vlez) ha da heul ar yaouankiz-yaouankañ a za betek penn-kentañ ar skoliata (kemmus hervez ar broioù).\nPeogwir n'eo ket gouest ar babigoù d'en em vagañ e vez alies roet bronn dezho, met aliesoc'h-aliesañ e vez erlec'hiet laezh fardet a-ratozh-kaer ouzh laezh ar vamm. Mare an dizon eo ar mare ma paouezer da vagañ ar babigoù dre laezh hepken, pa dro ar magadelled da vugale.\nAdtapet diwar « https://br.wikipedia.org/w/index.php?title=Babig&oldid=1813440 »\nKemmoù diwezhañ degaset d'ar bajenn-mañ d'an 8 Kzu 2018, da 22:49.


Daniel Libeskind dirak an astenn bet krouet gantañ en Denver Art Museum\n'Imperial War Museum Manchester, Rouantelezh-Unanet\nDaniel Libeskind (bet ganet e 1946 e Łódź, Polonia) a zo ur savour amerikan (bet broadet e 1965). Yuzevien a Bolonia e oa e dud, dreistvevet o deus ar Shoah. Goude bezañ studiet ar sonerezh en Israel, en deus Libeskind studiet er Bronx High School of Science (Stadoù-Unanet) betek 1965. Goude-se e krogas gant ar savouriezh e Cooper Union School (New York). A-benn peurglokaat e studioù savouriezh en deus studiet e-pad daou vloaz ouzhpenn er skol-veur Essex (Rouantelezh-Unanet). E 1985 en deus Libeskind bet kentañ priz Leone di Petra e Venezia. E 1988 en deus kemeret perzh en diskouezadeg savourien digonstruktourien er Museum of Modern Art (New York). Etre 1989 ha 1998 en deus graet war-dro Mirdi yuzev Berlin. Ouzhpenn bezañ ur mirdi ez eo ul lodenn eus an diskouezadeg. A-fet savouriezh ez eo stag ar savadur ouzh pal ar mirdi. Da skouer en deus Libeskind treset linenn ar goullo er mirdi, da lavaret c’hwec’h lec’h goullo a dreuz ar mirdi a-benn aroueziñ ezvezañs ar re bet lazhet e-pad ar Shoah. Leun a arouezioù eo ar savadur.\nDaniel Libeskind en deus krouet e embregerezh, anvet eo Studio Daniel Libeskind ha staliet eo e Berlin. Abaoe 1994 e kelenn e skol-veur Los Angeles (California). E skolioù-meur alld re ar bed-holl en deus bet tro da gelenn. Meur a raktres end eus, en o zouez re stag ouzh ar yuzevelezh pe ar Shoah (mirdi yuzev San Francisco, kreizenn ar Shoah e Manchester). Dibabet eo bet ivez raktres Daniel Libeskind evit sevel en-dro ar World Trade Center (New York). Derc’hel soñj eus an darvoud ha degas spi eo pal ar savadur bet ijinet gantañ. A-benn derc’hel soñj e vo miret «Ground Zero» er c’hondon (Memory Foundations), hag arouezet e vo ar spi gant un tour stumm ur bir dezhañ (Freedom Tower). Sañset e vo un tour 541 metrad uhelder, da lavaret eo e teufe da vezañ tour annezet uhelañ ar bed. Un dra all da venegiñ : bep bloaz, d’an 11 a viz Gwengolo, e vo sklerijennet ar savadur gant an heol hag hep skeud ebet etre 8e46 (krash kentañ) ha 10e28 (eur freuzadur an eil tour).\nSavadurioù bet treset gant Daniel Libeskind[kemmañ | kemmañ ar vammenn]\n1998 – Mirdi yuzev Berlin\n2002 - Imperial War Museum North, Manchester, Rouantelezh-Unanet\n2003 - Danish Jewish Museum Kopenhagen, Danmark.\nTi Felix Nussbaum (Felix-Nussbaum-Haus) e Osnabrück Alamagn, ur mirdi diwar-benn al livour Felix Nussbaum eo. Astenn droellennek Victoria and Albert Museum Londrez. Nullet eo bet ar raktres e 2004 dre ma ne oa ket argant a-walc’h evit e gas da benn.\n2005 – Kreizenn Maurice Wohl, Bar-Ilan University, Ramat Gan, Israel\n2006 – Astenn Royal Ontario museum, Toronto\n2007 : Daniel Libeskind end eus treset steñv ur greizenn-genwerzh 46 000 metrad karrez dezhi e Las Vegas, e-barzh ar City Center.\n2008 - Contemporary Jewish Museum, San Francisco, Stadoù-Unanet\n2009 - Grand Canal Performing Arts Centre and Galleria, Dulenn, Iwerzhon\n2009 - Military History Museum, Dresden, Alamagn\n2010 - Złota 44, un tour 54 estaj dezhañ, 192 metrad uhelder, e stumm gouel ur vag. Ennañ e vo 251 ranndi pompad. Unan eus tourioù uhelañ Europa e vo pa voe echu. Kroget eo ar sevel abaoe miz Mae 2008 e Varsovia, Polonia\n(en) Ajañs Daniel Libeskind\n(fr) Daniel Libeskind, war lec'hienn Archiguide\n(fr) Mirdi yuzev Berlin, war Arte\n(en) Pennad Time diwar-benn ar Royal Ontario Museum\nAdtapet diwar « https://br.wikipedia.org/w/index.php?title=Daniel_Libeskind&oldid=1729084 »\nKemmoù diwezhañ degaset d'ar bajenn-mañ d'an 26 Du 2016, da 23:57.


Ai‘ta! » Stourmerien Breizh degemeret gant Benoît Hamon !\nStourmerien Breizh degemeret gant Benoît Hamon !\nDa geñver e droiad e Penn-ar-Bed, Benoît Hamon, Ministr dileuriet evit an Ekonomiezh Sokial ha Kengret hag ar Beveziñ en deus degemeret un dileuriadenn eus ar strollad “Roomp Frankiz d’an Energiezhioù e Breizh” en ur sal eus Ti-Kêr Karaez. E-touez an dud degemeret gant ar ministr e oa ur stourmer deus Ai’ta ! ivez.\nAn dileuriadenn tro-dro d’an daol gant Benoît Hamon\nDispleget hon eus da vBenoît Hamon ar pezh a c’hortoze ar strollad digant gouarnamant François Hollande : gwiriekañ Karta Europa ar Yezhoù Bihan-niver, adunvaniñ Breizh, kaout ur gwir skinwel publik divyezhek ha kaout ur parlamant e Breizh.\nRoomp Frankiz d’an Energiezhioù e Breizh\nSelaouet ar goulennoù gantañ en deus disklêriet ar ministr e kasfe keloù eus kement-se da François Hollande. Ar ministr en deus ouzhpennet : « Ar broioù tapet da skouer ganeoc’h (Katalunia, Skos, Kembre…) a lak unvaniezh Stadoù Spagn ha Breizh-Veur en arvar, hag ar Stad C’hall n’eo ket prest da vont gant an hent-se ! »\nNetra nevez e bro « Gwirioù Mab Den » eta… Ar vinistred a cheñch e penn ar Stad C’hall; padal, forzh peseurt hini a vefe o c’hostezenn bolitikel, UMP pe PS, pa saver goulennoù oute evit ma vo roet muioc’h a frankiz da Vreizh ha d’ar Vretoned e tegasont da soñj deomp eo unvan ha disrannus ar Republik Gall. E berr komzoù e varnont hor yezh hag hor sevenadur d’ar marv !\nDa heul ar respontoù zo bet graet ouzhimp gant Benoît Hamon e teu da vezañ splannoc’h-splannañ n’eus netra vat da c’hortoz eus al lezennoù digreizennañ da zont, na deus gouarnamant Pariz. Ne chom nemet un dra d’ober d’ar Vretoned kar o yezh : stourm ha stourm adarre, betek gounit ar gwirioù a zo deomp !\n« Bali Breizh skarzhet ur wech ouzhpenn !\nKentañ emvod Ai’ta! Treger digwener »


Ul leurenn en he urzh - Skol Diwan Roazhon\nGouzout hiroc’h war « Buhez ar gevredigezh » 24 a viz Here 2015\nSkolidi ! kempenn ar c’horre, kraionoù en o urzh !..\nTalvezhout a ra evit ar skolidi kenkoulz hag liorzhourien Diwan Bro Roazhon. E-kerzh ar vakañsoù ez eo bet graet un tamm kempenn d’al loch : bez emañ ar rastelloù en urzh, ar c’harrigelloù en urzh, prest d’ober ganto.\nRet eo dourañ ar bleunioù ? Graet e vo raktal : gouzout a oar an holl pelec’h emañ an douraerioù ...\nPrest evit al liorzhadenn gentañ ? D’ar sadorn 21 a viz du e vo. Delioù a vo moarvat ! Deuit niverus.\nPedet eo tud ar vugale skol Diwan Roazhon gant ar c’huzul-merañ da gemer perzh en un devezh kempenn er skol Gacet d’ar Sadorn 4 a viz Meurzh 2017 adalek 9e. E memes koulz e vo dalc’het un devezh liorzhañ gant skoazell ar c’homando Krampouezh. D’an… Lenn pelloc’h


An daol-grenn e brezhoneg e Kemper war yezhoù keltiek ha mediaoù sokial\nPublié le 20/07/18 13:07 -- mis à jour le 20/07/18 17:36\nDalc’het eo bet Merc’her 18 e Sal an Tog ruz e Kemper evit ar C'hendalch keltiek etrebroadel 2018, un daol-grenn e brezhoneg war «yezhoù keltiek ha mediaoù sokial» . Gant Breizhoweb, Ya !, Ouest-France, RBBI, Dizale hag an ABP. Divizoù lusket gant Stefan Moal.\nUr kelaouer ABP lies-mediaou evit Bro Gerne eo Philippe Argouarch. E miz Here 2003 krouet en deus ABP. Da gentañ, webmaster an International Herald Tribune e Paris ea bet, ha da gentañ adarre, unan an tri webmasterioù ar Wells Fargo Bank e San Francisco. Labourat en deus ivez e "start-upioù" hag en ur arnodlec'h enklask e Stanford skol veur (voir le site) ha (voir le site) .\nEmelinig Ar Saoz\ninteresant eo, med digomprenap, re luziet ar gaoz ha kollet ar mouezioù... intéressant certes mais incompréhensible, inaudible


Skignerien - Daoulagad Breizh brezhoneg\nUl lec'hienn gouestlet d'ar Video diouzh ar goulenn eo BreizhVOD. Kinnig a ra a bep seurt oberezhioù kleweled, da lavaret eo filmoù, tresadennoù-bev, teulfilmoù pe seriennoù ha kement tra e brezhoneg. Oberezhioù advouezhiet e-leizh a zo met ivez oberezhioù bet produet war-eeun e brezhoneg. Pal BreizhVOD 'zo - abalamour da se eo anvet hor lec'hienn e mod-se - bodañ. Kavout a reot neuze oberezhioù o tont deus tiez-produiñ liesseurt. Meret eo BreizhVOD gant ar gevredigezh Dizale.\nDont a ra an oberezhioù kinniget war BreizhVOD deus meur a di-broduiñ : Dizale, Gwengolo Filmoù, JPL Films, Kalanna, Lionel Buannic Krouiñ, Lyo Productions, Plurielle Productions ha Pois Chiche Films.\n13 st Michel Le Nobletz BP 206 29172 DOUARNENEZ Cedex\nUr gevredigezh eo a ra war-dro brudañ ha skignañ ar sinema hag ar c’hleweled e Breizh, bet krouet e 1982. Kuzuliañ eo tachenn Daoulagad Breizh, war ar programmiñ filmoù Breizh a-vremañ, ha filmoù e brezhoneg peurgetket. Aozet vez ganti abadennoù sinema ha troiadoù (evel hini ar filmoù-bevaat advouezhiet e brezhoneg gant Dizale) ha kinnig a ra d’an dud un dalc’had filmoù da vezañ gwelet. Kenaozañ a ra Gouel ar filmoù Douarnenez.\nServij an abadennoù brezhonek\nKrouet eo bet an tele rannvro e Breizh e 1964. N’eus nemet dibaoe 1971 ez eus programmoù hir e brezhoneg, hag eo Pêr Jakez Helias, Charlez ar Gall pe Fañch Broudig a gase anezho en dro. E brezhoneg vez kinniget hiriv 3 emgav : keleier (An Taol Lagad), un abadenn evit ar vugale (Mouchig dall) hag un abadenn sevenadurel (Bali Breizh).\nE galleg vez embannet dreist holl keleier, ha teulfilmoù e-giz Littoral.\nDarempred : Servij an abadennoù brezhonek : 02 99 01 79 79\n8 rue Nayel 56100 Lorient\n02 97 84 77 01\nChadenn lec'hel departamant ar Mor-Bihan, skignet war kanol 33 an TNT ha 365 ar Freebox. En Oriant emañ staliet. Kinnig a ra keleier an departamant hag en un doare ledanoc'h, keleier Su Breizh. E-barzh Unded programmoù chadennoù lec'hel Breizh emañ (asambles gant TVR ha Tébéo) ha skignañ a ra neuze programmoù liesseurt e brezhoneg (filmoù-faltazi, teulfilloù, sonadegoù, c'hoarioù tele, rummadoù...).


Buhez ar Sent/1913/Briek - Wikimammenn\nBuhez ar Sent/1913/Briek\n◄ Neree, Achillee ha Domitilla Briek Bonifas, Merzer ►\nann trizekved devez a viz mae\nSANT BRIEK, ESKOP\nAr zant-ma a ioa ganet e Bro-Zaoz a dud a lignez huel, hag a oue skoliet er gear evel ma veze skoliet neuze ar vugale hag ann dud iaouank euz he renk. He dad hag he vamm a ioa c’hoaz paianed, pe, mar d-oant badezet, e talc’hent c’hoaz da vihana da lod euz a c’hiziou fall ar baianed. Mes hen a oue a-vihanik devot evel eunn eal.\nSant Jermen a Aoserr o veza eat da ober eur bale d’ar vro-ze, Briek a glevaz hano anezhan hag a c’hoanteaz he velet. Dont a reaz eta d’he gaout, hag e c’houlennaz beza resevet etouez he ziskibien. Sant Jermen, o veza remerket doare vad ann den iaouank, hen resevaz gant joa, hag hen digasaz ganthan pa zistroaz e Frans. Briek a ioa eunn ugent vloaz bennag d’ann ampoent.\nDre genteliou eur mestr ker santel e teuaz buhan da veza habil var ar skianchou sakr, hag eur skouer a bep seurt vertuziou. Bez’en devoa dreist holl eur garantez heb he far evit ar beorien, hag aliez e roe d’ezho he zillad pa n’en deveze mui netra da zioueret gantho. Sant Jermen her belegaz, ha goudeze ez eaz da ober eunn dro da velet he dud.\nHogeo, erruout a reaz er gear d’ann deiz kenta euz ar bloaz ha kaout a eure koumpagnunez vraz e ti he dad hag he vamm : fest ann doue Janus a ioa gantho. Ar fest-ma a bade tri devez, hag a denne kalz dizursiou d’he heul. Eunn darn vad euz ann deiz hag euz ann noz a dremenet o tibri hag oc’h eva, ha pa veze leun ho c’hof, ar goazed a viske krec’hinn loaned pe zillad merc’hed, hag a iea da redet ha da zansal er meaz enn eur iouc’hal evel pennou diskiantet.\nBriek a lavaraz dioc’htu d’he gerent ne azezche ket ouz taol enn ho zouez. « — Fest ann diaoul, emezhan, eo a zo ganehoc’h, ha ne c’hellann ket kemeret perz er fest-se anez nac’h ar guir Doue a adorann. » Neuze ec’h en em lakeaz da brezeg gant kement a nerz var zantelez ar relijion gristen ma’z oa he dud hag ho mignouned souezet ouz he glevet. Goulskoude ho c’halounou n’oant ket gounezet c’hoaz. Mes ar Zant a reaz meur a virakl dirazho, ha kerkent n’o devoue holl nemed eur vouez evit lavaret: « — Prest oump da guitaat servich hon doueou hag hor giziou fall ; hiviziken n’or bezo ken doue nemed Doue Briek. »\nAr c’homzou-ma a lakeaz kaloun ar Zant da zridal gant ar joa. Hasta a eure kelenn ar baianed-se var guirioneziou ar feiz, ha pa gavaz d’ezhan oant desket aoualc’h e roaz d’ezho ar vadiziant. He dad hag he vamm a oue badezet ive ganthan, pe, mard-oant dija badezet, e ouent da vihana distroet ganthan dioc’h ar fals kredennou a c’hellent da heul c’hoaz, hag evelse e teujont da veza hervez ar c’hras bugale d’ann hini a ioa mab d’ezho dre natur.\nBrieka a brezegaz goudeze er c’harteriou divar dro, hag a zavaz ilizou e meur a leac’h. He dad hag he vamm a roaz d’ezhan ive arc’hant da zevel eur gouent, hag er gouent-ma en devoue d’he dro eur maread diskibien. Ar Zant a reaz d’ezho miret ar reolenn a vuez en doa heuliet he-unan epad m’oa bet e Frans gant sant Jermen.\nEur pennad mad a ioa ma laboure evit silvidigez he genvroiz, asambles gant beleien all en doa galvet d’he zikour, pa lavaraz eunn eal d’ezhan dre he gousk dont da Vreiz-Izel. Briek a zentaz var ann heur hag en em lakeaz enn hent gant eiz-ugent euz he ziskibien : eskop oa dija d’ar mare-ze.\nDiskenn a eure da genta var aochou Leon, hag ac’hano e skoaz etrezek Treger. Goudeze ez eaz larkoc’h c’hoaz, hag o veza digouezet el leac’h m’ema brema ar gear a zoug he hano, e savaz eno eur gouent hag eunn iliz enn henor da zant Stephan, kenta merzer. Er gouent-se e tremenaz ann nemorant euz he vuez. Hogen, enn he gozni zoken e kendalc’he da iun ha da gastiza he gorf dre ar binijenn. Kendelc’her a rea ive da brezeg d’ar boblou divar dro, ha ne esperne netra evit pourvei da holl ezommou ann eneou fidel. Eleiz a dud a deuaz a nebeut a nebeut da jom e kichen he gouent, ha setu aze penaoz e oue savet kear Sant-Briek. Ar zant-ma a varvaz e tro ar bloaz 502, oajet a ouspenn dek vloaz ha pevar-ugent ha brudet dre he viraklou a bell hag a dost.\nPebez poan n’o deuz ket kemeret ar Zent, pebez poan ne gemer ket irio c’hoaz ar visionerien evit gounit eneou da Zoue, evit savetei eneou tud ha ne anavezent ket! Ha c’houi, petra rit-hu evit savetei hoc’h ene hoc’h-unan? Koumprenit eta eur vech evit mad n’oc’h euz nemed eunn ene, ha mar kollit ann ene-ze, setu c’houi reuzeudik da viken, setu c’houi da viken enn tan, da viken enn dizesper. Er c’hountrol, mar saveteit hoc’h ene, setu c’houi euruz evit ato, evit ato er baradoz, evit ato gant Doue. Pehini eo ar guella evidhoc’h ?... « Mont d’ar baradoz, » a leverot. Ia, mes evit mont di e renkit poania noz-deiz d’en em ziouall diouz ar pec’hed ha diouz kement tra a zoug d’ar pec’hed. Hen ober a rit-hu !\nAdtapet diwar « https://br.wikisource.org/w/index.php?title=Buhez_ar_Sent/1913/Briek&oldid=32457 »\nKemmoù diwezhañ degaset d'ar bajenn-mañ d'an 15 C'hwe 2012, da 13:40.


Keoded - Wikipedia\nUr geoded a oa ur gêr dizalc'h pe emren en henamzer, dezhi un tiriad bihan a-walc'h peurliesañ. Lod anezho avat a zeuas a-benn da aloubiñ kement a geodedoù all, pe a vroioù, e teujont da vezañ impalaeriezhoù, evel Aten, Kartada pe Roma.\nImplijet e vez ar ger-se evit Istor pobloù ar Mor Kreizdouar dreist-holl, patrom boutin ar c'heodedoù o vezañ hini ar c'heodedoù gresian. N'eo ket difennet implijout ar ger evit kement kêr he doa pe he deus ur galloud politikel kreñv a-walc'h, pe evit un tiriad bihan a-walc'h heñvel e emsavadurioù politikel ouzh hini ar c'heodedoù, ha pa ne vefe ket ur gêr a bouez en e greiz.\nPerzhioù ha diforc'hioù[kemmañ | kemmañ ar vammenn]\nPerzhioù ar stadoù o doa ar c'heodedoù en henamzer : ur gouarnamant, breujoù, ur budjed, ur stadud (pe meur a hini) evit o annezidi, armeoù peurliesañ, dileuridi er stadoù all, servijoù foran. Alies-mat o doa o doueed dezho ivez.\nLod anezho a oa demokratel, da lavaret eo e veze dilennet o fennoù-bras gant ar geodedourien ha tabutet er bodadegoù war an darvoudoù a bouez. An holl annezidi ne oant ket keodedourien avat : nag ar maouezed, nag ar sklaved, nag an estrañjourien. Diforc'hioù statud a c'halle bezañ ivez etre ar geodedourien hervez o madoù, o familh, o meuriad (pa veze rannet ur geoded etre meuriadoù). Pa veze un nebeud a dud nemetken hag a oa keodedourien da vat, e veze graet "oligarkiezh" eus stumm gouarnamant ar geoded er bed gresian, da lavaret eo "renet gant un nebeud a dud". A bouez e voe an enebiezh etre an demokratourien hag an oligarkourien en emgannoù diabarzh ar c'heodedoù gresian kenkoulz hag er brezelioù diavaez adalek ar Vvet kantved kent JK.\nFrammoù politikel ur bed aet da get[kemmañ | kemmañ ar vammenn]\nAr braz eus keodedoù ar Mor Kreizdouar, ar re c'hresian kenkoulz hag ar re all, a zeuas da vezañ suj da impalaeriezh Roma e dibenn an henamzer. Tamm-ha-tamm e kolljont o emsavadurioù hag o galloud politikel, dreist-holl pa voe diskaret an impalaeriezh roman ha savet Stadoù nevez en Europa hag e Norzhafrika gant pobloù ha ne oant ket frammet o spered gant patrom politikel ar c'heodedoù. Padal e kendalc'has hengoun ar c'heodedoù er grennamzer e lec'hioù zo, en Italia da skouer.\nEn Europa e voe savet eskoptiez war tiriadoù ar c'heodedoù alies-mat ha, dre-se, ne voe ket kollet penn-da-benn o framm.\nAdtapet diwar « https://br.wikipedia.org/w/index.php?title=Keoded&oldid=1811986 »\nKemmoù diwezhañ degaset d'ar bajenn-mañ d'an 2 Kzu 2018, da 20:58.


Francesco Raffaele Nitto, ganet d'ar 27 a viz Genver 1886 hag emlazhet d'an 19 a viz Meurzh 1943, brudet evel Frank Nitti, ha lesanvet "The Enforcer", a oa ur gangster italian-amerikan. Unan eus pennoù bras gang Al Capone e oa, Nitti a rae war-dro an arc'hant lous gounezet gant ar gang. Nitti a oa deuet da vezañ penn ar Chicago Outfit, ur wech toullbac'het Capone.\nGant Bruce Gordon e meur a lodenn eus ar stirad skinwel orin war ABC television The Untouchables, diazezet war skrid-buhez Eliot Ness\nGant Harold J. Stone e 1967 er film gant Roger Corman The St. Valentine's Day Massacre.\nGant Sylvester Stallone er film Capone e 1975. Nitti a grog evel gward-korf, lazher, ha kuzulier Capone (Ben Gazzara) a-raok trubardiñ anezhañ en ur werzhañ an dosieroù a lakao Capone da vezañ harzet evit aferioù arc'hant kuzhet. Evel penn nevez ar Chicago Outfit, gwelet e vez er fin o weladenniñ Capone war e zalaroù e Palm Island e 1946, ur bloaz a-raok marv Capone ha tri bloaz goude emlazh Nitti er wirionez.\nGant Billy Drago, o c'hoari an den doare ijinet er The Untouchables e 1987. Er film-se Nitti a varv bannet eus toenn lez-varn Chicago gant Ness (Kevin Costner) e-pad prosez Al Capone er bloavezhioù 1930, kalz a-raok e varv gwirion e 1943.\nGant Anthony LaPaglia e 1988 er film buhez Nitti: The Enforcer.\nGant Paul Regina er stirad skinwel The Untouchables eus 1993.\nGant Stanley Tucci er film Road to Perdition eus 2002.\nGant Bill Camp e 2009 er film Public Enemies.\nGant Will Sasso er stirad skinwel eus 2013 war Comedy Central Drunk History.\nE 1983 er film Easy Money, Frank Nitti eo anv ur pizza prenet gant Rodney Dangerfield.\nAdtapet diwar « https://br.wikipedia.org/w/index.php?title=Frank_Nitti&oldid=1830815 »\nDernière modification le 9 Meu 2019, à 16:51


Pajenn:Marrec - Doctrin ar guir Gristen.djvu/99 - Wikimammenn\nPajenn:Marrec - Doctrin ar guir Gristen.djvu/99\nguelet oc’h ober : rac-se e boaniou en ifern pe e c’hloar er barados a vezo musulet var an drouc pe ar mâd en devezo græt var an douar. D’an eil, an dud-vâd a zo, casimant ato er bed-ma, dispriset, goapeet ha persecutet e pep fæçon ; ar re tall, er c’hontrol, a vez peurvuia enoret, istimet ha meulet ; gantho e vez alies an danvez, ar c’hargou hac ar plaçou a enor : just eo eta lacat pep tra en e renq, renta d’an dud just an enor a vilitont, ha d’ar re fall, ar vez hac ar gonfusion a zo dleet dezo. Er bed-ma, ne ouzor quet o anaout, er bed-all e vezint anavezet, ha pep-unan a recevo hervez e œuvrou mâd pe fall. D’an drede, eguis ar c’horf en deus perz en drouc pe er mâd a ra an den var an douar, eo just ive dezan caout lod eus a recompanç an ene er barados, pe eus he foaniou en ifern, ar pez na ell erruout nemet goude ar resurrection hac ar varn general. D’ar bevare, evit ma c’hallo Doue disquez d’an oll assamblez peguer just eo bet e brovidanç divin er poaniou hac en afflictionou a erru gueneomp er vuez-ma, o recompanci ar re o devezo o anduret gant conformite d’e volontez santel, hac o punissa ar re o devezo murmulet a enep e brovidanç. Quemen-se oll a rent ar varn general ne-cesser.\nV. Maes p’eur e c’herruo ? An ebeslel er goulennas ive guechal digant hor Zalver, ha cetu ama ar respont a reas dezo : an deiz hac an heur-se n’ez-int anavezet gant den, pas memes gant an ælez en êe ; Doue hepquen en deus an anoudeguez a guemen-ma . Fin ar bed, emezan, a erruo evel ul luc’heden pehini a apparis er zao-heol, hac a veler quer buan er c’huz-heol . Erruout a rai, evel\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/99&oldid=99881 »\nKemmoù diwezhañ degaset d'ar bajenn-mañ d'an 24 Meu 2017, da 12:21.


Pajenn:Morvan - Buez ar Zent, 1894.djvu/597 - Wikimammenn\nPajenn:Morvan - Buez ar Zent, 1894.djvu/597\ngoude, e oue kavet he galoun hag he deod enn ho fez, ha ker fresk ha biskoaz.\nAr c’haera euz ann holl oberiou a drugarez eo kelenn var guirioneziou ar feiz ar re n’ho anavezont ket. Ne c’houfac’h eta ober netra guell eget deski ho fedennou hag ho c’hatekiz d’ar vugale baour euz hoc’h amezegez, a zo lezet enn abandoun gant ho zud e kenver ar poent-se. Evelse o pezo muioc'h a virit dirak Doue eged o iun divar bara ha dour, hag e c’hellot gounit eur maread induljansou, ken induljansou plenier, ken induljansou all.\nAogustin, o veza bet hanvet da rejant ar rhetorik e kear Milan, a reaz anaoudegez eno gant sant Ambroaz, eskop ar gear-ze. Plijadur en doa o vont da zelaou ann eskop-ma o sarmoun, abalamour ma’z oa eunn den he-lavar. Hogen, ar zarmouniou-ze a zigoraz d’ezhan he zaoulagad a nebeut a nebeut. Mes, goude beza anavezet he-unan n’edo ket var ann hent mad, nag a boan n’en\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/597&oldid=137821 »


parrouz - Wikeriadur\nparrouz /ˈparːus/ benel (furm vihanaat : parrouzig, liester : parrouzioù)\nPas mont da glasc merc'hed da barrouz Plougonver ! — (Fañch an Uhel, Soniou Breiz-Izel 1, Pariz, 1890, 1971, p. 318.)\nEn parouz Sant-Kleve, ar Werc'hez ha sant Kado o deus eur chapel brudet dre ar vro. Savet er XVIet kantved gant an ôtrou du Bourgblanc, perc'hen maner Klerin, laket en gwerz gant ar Revolusion, prenet ha adprenet, e oe roet erfin da fabrik ar barouz gant an diveza perc'hen. — (Yann-Vari Perrot, Erwan ar Moal, Bue ar Zent, Montroulez, 1912, p. 931.)\nPêr ar Rouz, Atlas linguistique de la Basse-Bretagne : paroisse.\ngalleg : paroisse (fr)\nAdtapet diwar « https://br.wiktionary.org/w/index.php?title=parrouz&oldid=250714 »\nKemmoù diwezhañ degaset d'ar bajenn-mañ d'an 13 Kzu 2017, da 14:01.


Traoñienn Aran - Wikipedia\n(Adkaset eus Val d'Aran)\nUr bajenn Aran zo ivez.\nBanniel Traoñienn Aran\nTraoñienn Aran (Val d'Aran anv ofisiel okitanek, Vall d'Aran e katalaneg) zo un draoñienn eus ar Pireneoù a zo stag ouzh Spagn, e korn gwalarn Katalonia ar C'hreisteiz. E-kreiz aradennad ar Pireneoù emañ ha drezi e tremen ar stêr Garona. Unan eus traoñiennoù uhelañ ar Pireneoù eo (un drederenn eus an tolead zo a-us da 2.000 metr a-us ar mor), ha bez’ eo an tamm nemetañ eus Katalonia ar C'hreisteiz zo war kostez hanternoz ar menezioù-se, da lavaret eo al lodenn nemetañ eus Katalonia a red he dourioù war-zu an hanternoz ha war-zu ar Mor Atlantel. Troc’het eo diouzh ar peurrest eus stad Spagn gant menezioù uhel ha n’int treuzet nemet gant daou hent : un ode war an uhel hag un tunnel dindan torosennad ar Maladeta. Toullet e voe un tunnel kentañ dindan renad Franco, e 1948, hag e 2007 e oa bet digoret unan nevez en e lec’h. An ode a vez stanket alies gant an erc'h e-pad ar goañv. Abalamour da se eo bet diaes e-pad pell an darempredoù etre an draoñienn ha kreisteiz ar Pireneoù. Aesoc’hik e oa al liammoù gant an hanternoz, pa ne oa nemet diskenn a-hed ar stêr Garona da ober.\nUnan eus komarkoù Katalonia eo, kelc’hiet gant stad Frañs en hanternoz, Aragon er mervent, ha comarques katalan Alta Ribagorça ha Pallars Sobirà er c’hreisteiz hag er reter. Poblet e oa an draoñienn gant 9.960 a annezidi e 2015. Vielha eo kêr-benn an tolead.\nE Traoñienn Aran e vez kaozeet ur rannyezh eus an okitaneg a reer araneg anezhi. Un doare gwaskoneg eo, gant e zoare-skrivañ dezhañ. Yezh ofisiel an draoñienn eo an okitaneg, asambles gant ar c’hatalaneg hag ar spagnoleg. Holl anvioù-lec’h ar vro vihan zo en okitaneg hepken war ar panelloù (da skouer Vielha ha n’eo ket Viella evel ma vije skrivet e katalaneg hag e spagnoleg). Kelennet e vez araneg en holl skolioù abaoe 1984.\nEr Grennamzer e oa stag parrezioù Traoñienn Aran ouzh eskopti Sent Bertran de Comenge, zo ur gêr un tamm pelloc’h en hanternoz ha bremañ er Stad C’hall. Ul lodenn eus an eskopti-se e chomas an draoñienn betek 1802. Met er Grennamzer ivez e oa an draoñienn e dalc’h aotrouien eus an diavaez, a-bep-eil konted Bigorra, konted Comenge, konted eus Katalonia pe rouaned Aragon. Meur a wech e voe staget ouzh kurunenn Aragon (e 1067, e 1312...). E 1512 e voe adstaget da vat ouzh rouantelezh Aragon, a oa neuze un tamm eus rouantelezh nevez Spagn.\nAloubet e voe an draoñienn gant ar C’hallaoued etre 1808 ha 1815 hag un tamm eus an departamant Haute-Garonne e voe neuze (arondisamant Sent Gaudenç).\nE dibenn renad Francisco Franco e voe adsavet ensavadurioù emren an draoñienn. D’ar 26 a viz Gouere 1979 en em vodas dilennidi ha pennadurezhioù ar vro da grouiñ ar Bodad evit adsevel ensavadurioù istorel Traoñienn Aran.\nKuzul meur Aran (anvet Conselh Generau d'Aran en araneg) eo ar c’huzul dilennet karget da ren aferioù an draoñienn. Savet e oa bet e 1991 ha 13 ezel zo ennañ. Abaoe 1991 e vez lidet Devezh ar vro, bep bloaz, d'ar 17 a viz Mezheven, e koun an dilennadeg kentañ a oa bet evit ar c'huzul-se d'ar 17 a viz Mezheven er bloavezh-se.\nHiziv an deiz eo deuet an touristerezh da vezañ ur gennad a bouez bras e buhez an draoñienn.\nTraoñienn Aran, unan eus "comarques" (komarkoù) Katalonia\nKumunioù Traoñienn Aran\nUne vallée frontière dans le Grand Siècle. Le Val d'Aran entre deux monarchies, Patrice Poujade, PyréGraph, 1998, ISBN 2-908723-24-7.\nConselh Generau d'Aran (en okitaneg, katalaneg ha spagnoleg)\nLo Paissel, blog okitanek eus an draoñienn\nVal d'Aran - Université Laval, Kebek\nAdtapet diwar « https://br.wikipedia.org/w/index.php?title=Traoñienn_Aran&oldid=2000685 »\nTraoñiennoù ar Pireneoù\nKemmoù diwezhañ degaset d'ar bajenn-mañ d'an 19 Mez 2022, da 16:00.


Elzas-Loren - Wikipedia\nAn Impalaeriezh Alaman, gant Elzas-Loren er mervent\nElzas-Loren (Alsace-Lorraine e galleg, Elsaß-Lothringen en alamaneg) a oa ur rannvro bet staget ouzh Alamagn goude ar Brezel etre Bro-C'hall ha Prusia e 1870-1871. Enni e oa Elzas en he fezh pe dost (war-bouez kêr Belfort) hag un tamm eus Loren en hanternoz ar broviñs-se. Tri departamant gall a gaver hiziv en tolead-se : Bas-Rhin, Haut-Rhin ha Moselle. Strasbourg e oa pennlec'h melestradurel ar vro.\nBet e oa an douaroù-se e Frankia ar Reter, gwechall, da vare ren ar roue Loeiz ar German. Kalz diwezhatoc'h e teujont, tamm-ha-tamm, da vezañ staget ouzh Bro-C'hall, etre 1552 (Metz) ha 1798 (Mulhouse). Goude ar Brezel etre Bro-C'hall ha Prusia e voent staget ouzh an Impalaeriezh alaman nevez-savet, dre Emglev Frankfurt. Ne voe goulennet tra ebet ouzh an annezidi pa dremenas an douaroù-se eus dalc'h Bro-C'hall da hini Alamagn e 1871, na kennebeut pa voe roet da Vro-C'hall en-dro e 1918-1919. Dindan ar renad alaman, etre 1871 ha 1918, e voe amsklaer statud ar vro : ur Reichsland e oa, perc'henniezh voutin an holl stadoù alaman all eus an Impalaeriezh. E 1911 e voe roet ur statud a-gostez da Elzas-Loren gant an Impalaeriezh, gant ur vonreizh.\nE 1918 e voe aloubet Elzas-Loren gant an arme c'hall e dibenn ar Brezel-bed kentañ. Ha staget e voe ouzh Bro-C'hall en-dro, dre Feur-emglev Versailhez. Gant ar C'hallaoued e voe klasket gallekaat ar vro, tra ma veze komzet rannyezhoù alamanek gant ar braz eus an dud. Kement-se a lakaas un emsav emrenour d'ober un tamm berzh er bloavezhioù 1920 ha 1930. E-pad an Eil Brezel-bed e voe staget Elzas-Loren ouzh Alamagn adarre, ha rediet e voe ar baotred yaouank da vont d'an arme alaman. Ouzhpenn 40 000 anezho a varvas, war dalbenn Rusia dreist-holl. Staget e voe an tolead ouzh Bro-C'hall en-dro goude ar brezel. Abaoe eo digresket kalz an implij eus ar rannyezhoù alamanek.\nAr yezhoù (hag ar rannyezhoù) komzet en Elzas-Loren (kartenn c'hallek)\nRepublik Soviedel Elzas\nAdtapet diwar « https://br.wikipedia.org/w/index.php?title=Elzas-Loren&oldid=1908093 »\nKemmoù diwezhañ degaset d'ar bajenn-mañ d'an 1 Eos 2021, da 22:02.